DEĊIŻJONI TAL-KUMMISSJONI (UE) 2022/444

tat-28 ta’ Ġunju 2021

dwar l-iskema ta’ għajnuniet mill-istat SA.49414 (2020/C) (ex 2019/NN) implimentata minn Franza għall-operaturi tal-infrastrutturi ta’ ħażna ta’ gass naturali

(notifikata bid-dokument C(2021) 4494)

(It-test bil-Franċiż biss huwa awtentiku)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

wara li stiednet lill-partijiet ikkonċernati jressqu l-kummenti tagħhom f’konformità mal-artikoli msemmija hawn fuq (1) u wara li kkunsidrat dawn il-kummenti,

billi:

1. PROĊEDURA

(1) Permezz tal-ittra tat-23 ta’ Ottubru 2017, l-awtoritajiet Franċiżi infurmaw lill-Kummissjoni dwar ir-riforma ppjanata tal-qafas legali u regolatorju applikabbli għall-ħażna tal-gass naturali (“ir-riforma”). L-awtoritajiet Franċiżi nnotifikaw minn qabel dan l-abbozz fit-23 ta’ Novembru 2017 u, wara l-adozzjoni tar-riforma mill-Parlament Franċiż, l-awtoritajiet Franċiżi bagħtu informazzjoni addizzjonali lill-Kummissjoni.

(2) Permezz tal-ittra tat-28 ta’ Frar 2020, il-Kummissjoni infurmat lil Franza li kienet iddeċidiet li tibda (“id-deċiżjoni tal-ftuħ”) il-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (“il-proċedura ta’ investigazzjoni formali”) fir-rigward ta’ din il-miżura.

(3) Id-deċiżjoni tal-ftuħ ġiet ippubblikata f’Il-Ġurnal Uffiċjali tal-Unjoni Ewropea. Il-Kummissjoni stiednet lill-partijiet ikkonċernati jressqu l-kummenti tagħhom dwar il-miżura inkwistjoni.

(4) Fil-qafas tal-proċedura ta’ investigazzjoni formali, il-Kummissjoni rċeviet kummenti mingħand il-partijiet ikkonċernati. Hija bagħtithom lill-awtoritajiet Franċiżi, u tathom l-opportunità li jikkummentaw dwarhom. L-awtoritajiet Franċiżi ssottomettew il-kummenti tagħhom permezz ta’ ittra tat-3 ta’ Awwissu 2020.

(5) L-awtoritajiet Franċiżi ressqu informazzjoni addizzjonali fil-21 ta’ Settembru 2020, fis-26 ta’ Jannar 2021, fil-15 ta’ Marzu 2021 u fl-10 ta’ Mejju 2021.

2. IL-KUNTEST TAL-MIŻURA

2.1. Il-ħażna tal-gass naturali fi Franza

(6) L-infrastrutturi tal-ħażna tal-gass naturali taħt l-art jippermettu li jinbnew ħażniet ta’ gass naturali konnessi man-netwerk ta’ trażmissjoni. Huma involuti fil-ġestjoni tal-flussi fuq in-netwerk.

(7) Minn naħa, il-ħażna tintuża bħala mezz biex jiġi żgurat bilanċ bejn l-ammont ta’ gass naturali fin-netwerk u l-ammont ta’ gass naturali kkunsmat, pereżempju fil-każ ta’ interruzzjoni fil-provvista jew domanda massima marbuta ma’ perjodu kiesaħ fix-xitwa. Min-naħa l-oħra, il-ħażna tippermetti, flimkien mal-pipelines tal-gass u l-kompressuri, li jiġu żgurati servizzi ta’ trasport fuq in-netwerk ta’ trażmissjoni, b’mod partikolari f’każ ta’ konġestjoni.

(8) L-operaturi tal-ħażna għandhom joffru kapaċitajiet ta’ ħażna lill-fornituri tal-gass naturali fis-swieq bl-imnut u bl-ingrossa kif ukoll lill-operaturi tan-netwerk ta’ trażmissjoni. Il-propensità tal-fornituri tal-gass naturali li jħallsu għall-kapaċitajiet tal-ħażna hija qrib ħafna tad-differenza fil-prezz tal-bejgħ tal-gass naturali bejn is-sajf u x-xitwa (“firxa”). Il-livell tal-produzzjoni tal-gass naturali huwa relattivament stabbli matul is-sena, filwaqt li l-konsum tal-gass naturali jvarja ħafna skont it-temperatura.

(9) Fi Franza hemm erbatax-il faċilità ta’ ħażna, li ħdax minnhom huma operattivi (2), u hemm tliet operaturi tal-ħażna: — Storengy, sussidjarja 100 % ta’ ENGIE, għandha, u topera, tnax-il sit, li tlieta minnhom jinsabu f’riżerva u disgħa huma operattivi. Dawn tal-aħħar jirrappreżentaw volum utli ta’ 102,1 TWh (jiġifieri 74 % tal-kapaċità totali tat-territorju); — Teréga (li qabel kienet TIGF), proprjetà ta’ Snam (40,5 %), GIC (31,5 %), EDF Investissement (18 %) u Prédica (10 %) topera sit operattiv li jirrappreżenta volum utli ta’ 33,1 TWh (jiġifieri 24 % tal-kapaċità totali tat-territorju); — Géométhane, proprjetà ta’ Storengy (50 %), CNP (49 %) u Géostock (1 %), għandha sit operattiv b’volum utli ta’ 3,3 TWh (jiġifieri 2 % tal-kapaċità totali tat-territorju).

(10) Mill-2009 ’l quddiem, il-varjazzjonijiet staġjunali fil-prezzijiet tal-gass naturali naqsu. Sal-2011, il-firxa kienet għolja biżżejjed biex tħeġġeġ lill-fornituri jissottoskrivu għall-kapaċitajiet kollha ta’ ħażna tal-gass naturali. Mill-2011 ’il quddiem, il-firxa ma baqgħetx biżżejjed biex tkopri l-prezz tal-ħażna offrut mill-operaturi (firxa ta’ EUR 1,5 sa2/MWh għal prezz ta’ EUR 6 sa 7/MWh). B’riżultat ta’ dan, il-kapaċità tal-ħażna ma kinitx ġiet sottoskritta kompletament mill-2010 sal-2011, tliet siti bdew jiġu operati b’rata mnaqqsa (“f’riżerva”) fl-2014 u fl-2015, filwaqt li r-rata ta’ abbonament tal-infrastrutturi tal-ħażna operattivi laħqet it-63 % bejn l-2017 u l-2018.

2.2. Qafas legali u regolatorju

(11) Biex tiżgura s-sigurtà tal-forniment, Franza inizjalment introduċiet digriet fl-2014 biex issaħħaħ l-obbligi tal-fornituri tal-gass naturali li jibnu ħażniet ta’ gass naturali (3). Sussegwentement, Franza qieset li din is-sistema kellha diversi nuqqasijiet u xi fornituri tal-gass naturali ppreżentaw rikors biex jikkontestaw il-legalità tad-Digriet tal-2014. Fid-dawl ta’ dawn l-iżviluppi, Franza ddeċidiet li tintroduċi miżura adattata li hija s-suġġett ta’ din id-Deċiżjoni (“il-miżura inkwistjoni”).

(12) Barra minn hekk, l-Artikolu 33 tad-Direttiva 2009/73/KE tal-Parlament Ewropew u tal-Kunsill (4) jipprevedi l-possibbiltà li Stat Membru jimplimenta regolament tal-infrastrutturi tal-ħażna. Il-ħażna tal-gass naturali hija wkoll parti mill-miżuri li l-Istati Membri jistgħu jimplimentaw biex jiżguraw il-konformità mal-obbligi li jirriżultaw mir-Regolament (UE) 2017/1938 tal-Parlament Ewropew u tal-Kunsill (5) skont il-kundizzjonijiet stabbiliti f’dak ir-regolament, b’mod partikolari l-obbligu li tiġi żgurata s-sigurtà tal-forniment lill-klijenti nazzjonali filwaqt li jiġi żgurat il-funzjonament xieraq u kontinwu tas-suq intern tal-gass naturali.

3. DESKRIZZJONI DETTALJATA TAL-MIŻURA INKWISTJONI U RAĠUNIJIET SABIEX JINGĦATA BIDU GĦALL-PROĊEDURA

3.1. L-għan tal-mekkaniżmu

(13) Il-mekkaniżmu regolatorju għandu l-għan li jiżgura t-tħaddim kontinwu tal-infrastrutturi tal-ħażna meħtieġa biex tiġi ggarantita s-sigurtà tal-forniment tal-gass naturali fit-territorju Franċiż fuq perjodu ta’ żmien medju u twil.

(14) B’mod partikolari, il-mekkaniżmu regolatorju għandu l-għan li jiżgura l-kapaċità tan-netwerk li jlaħħaq mad-domanda, b’mod partikolari matul l-aktar perjodi kesħin, u li jiżgura s-servizz ta’ trażmissjoni fuq in-netwerk ta’ trażmissjoni tal-gass naturali, b’mod partikolari fil-każ ta’ konġestjoni.

3.2. Bażi legali

(15) Il-mekkaniżmu regolatorju tal-infrastrutturi essenzjali għall-ħażna tal-gass naturali ġie introdott fil-Kodiċi tal-Enerġija permezz tal-Liġi Nru 2017-1839 tat-30 ta’ Diċembru 2017 (6) (“loi Hydrocarbures”, il-Liġi dwar l-Idrokarburi), li daħlet fis-seħħ fl-1 ta’ Jannar 2018.

(16) B’mod partikolari, l-Artikolu 12 tal-Liġi dwar l-Idrokarburi jipprevedi li l-kamp ta’ applikazzjoni tal-mekkaniżmu regolatorju huwa ddeterminat mill-ipprogrammar pluriennali tal-enerġija (“PPE”), imsemmi fl-Artikolu L. 141-1 tal-Kodiċi tal-Enerġija. Il-PPE jiġi adottat b’digriet wara konsultazzjoni ma’ diversi korpi konsultattivi u rivedut mill-inqas kull ħames snin għal żewġ perjodi ta’ ħames snin. Għall-perjodu 2019-2028, il-PPE huwa stabbilit bid-Digriet Nru 2020-456 tal-21 ta’ April 2020 (“Digriet Nru 2020-456 dwar il-PPE”).

(17) Barra minn hekk, l-Artikolu 12 tal-Liġi dwar l-Idrokarburi jipprevedi li l-Kummissjoni Regolatorja tal-Enerġija Franċiża (“CRE”) għandha tistabbilixxi ċerti kundizzjonijiet tal-mekkaniżmu regolatorju, b’mod partikolari, il-kundizzjonijiet tal-irkanti tal-kapaċità tal-ħażna, id-dħul awtorizzat tal-operaturi tal-ħażna u l-kundizzjonijiet tal-ġbir ta’ dak id-dħul permezz tal-kummerċjalizzazzjoni tal-kapaċità u t-tariffi għall-użu tan-netwerk ta’ trażmissjoni tal-gass naturali u l-ħlas lura tagħhom lill-operaturi tal-ħażna (ara l-premessi (20) sa (22)).

3.3. Funzjonament ġenerali tal-mekkaniżmu

(18) Il-mekkaniżmu regolatorju għall-ħażna tal-gass naturali adottat fi Franza fl-2017 huwa bbażat fuq tliet prinċipji.

(19) L-ewwel nett, il-kamp ta’ applikazzjoni ta’ dan il-mekkaniżmu jikkorrispondi għall-infrastrutturi ta’ ħażna taħt l-art meħtieġa biex tiġi garantita s-sigurtà tal-forniment fit-territorju Franċiż fuq perjodu ta’ żmien medju u twil (7) (“l-infrastrutturi essenzjali tal-ħażna”). Il-lista ta’ dawn l-infrastrutturi essenzjali hija stabbilita fid-Digriet dwar il-PPE. Dawn għandhom jinżammu funzjonanti mill-operaturi li joperawhom (8).

(20) It-tieni nett, il-kapaċità tal-infrastrutturi essenzjali tal-ħażna tiġi rkantata f’konformità mal-ftehimiet stabbiliti mis-CRE (9). L-irkantijiet għandhom ikunu miftuħa għal kwalunkwe fornitur stabbilit fi Stat Membru tal-Unjoni jew fi Stat ieħor b’awtorizzazzjoni ta’ forniment biex jintervjeni fis-suq Franċiż tal-forniment bl-imnut jew bl-ingrossa. Minn Jannar tal-2018, 213-il fornitur Franċiż jew barrani kellhom tali awtorizzazzjoni. Id-dħul mill-irkant jinġabar direttament mill-operaturi tal-ħażna.

(21) It-tielet, l-operaturi tal-infrastrutturi essenzjali tal-ħażna jibbenefikaw minn garanzija li l-ispejjeż tagħhom ikunu koperti sa fejn jikkorrispondu għal dawk ta’ “operatur effiċjenti” (10). Bħala tali, huma jirċievu dħul irregolat iddefinit mis-CRE (iktar ’il quddiem “dħul awtorizzat”). Jekk id-dħul li jirċievu direttament mill-klijenti tagħhom ikun anqas mill-introjtu awtorizzat tagħhom, l-operaturi tal-ħażna jirċievu kumpens ugwali għad-differenza bejn l-introjtu awtorizzat tagħhom u d-dħul miġbur (ara l-premessa (89)). Dan il-kumpens jiġġarrab mit-trasportaturi tal-gass naturali fuq il-bażi tal-portafoll tagħhom ta’ klijenti li ma jistgħux jiġu interrotti u li ma ddikjarawx lilhom infushom ħielsa mir-riskju li huma konnessi man-netwerk pubbliku ta’ trażmissjoni tal-gass naturali (ara l-premessi (104) u (105)). Il-kumpens jinġabar mill-operatur tan-netwerk ta’ trażmissjoni skont terminu ddedikat fi ħdan it-tariffa għall-użu tan-netwerk ta’ trażmissjoni (tariffa “ATRT”) u mbagħad jiġi trasferut lill-operaturi tal-ħażna.

(22) Min-naħa l-oħra, jekk id-dħul tal-operaturi tal-ħażna jaqbeż l-introjtu awtorizzat tagħhom, l-operaturi tal-ħażna iridu jħallsu l-eċċess permezz tat-tariffa għall-użu tan-netwerk ta’ trażmissjoni (ara l-premessa (90)).

3.4. Kamp ta’ applikazzjoni tal-mekkaniżmu regolatorju

(23) Skont l-ispjegazzjonijiet ipprovduti mill-awtoritajiet Franċiżi, il-metodu ta’ identifikazzjoni tal-infrastrutturi essenzjali tal-ħażna jikkonsisti fid-determinazzjoni, minn naħa, tal-infrastrutturi meħtieġa biex tiġi żgurata l-kapaċità tan-netwerk li jissodisfa d-domanda u, min-naħa l-oħra, l-infrastrutturi meħtieġa biex jiġi pprovdut is-servizz ta’ trasport fuq in-netwerk ta’ trażmissjoni tal-gass naturali.

3.4.1. L-infrastrutturi meħtieġa biex tiġi żgurata l-kapaċità tan-netwerk li jissodisfa d-domanda fil-każ ta’ perjodi ta’ kesħa kbira

(24) Il-livell ta’ sigurtà tal-forniment mistenni mis-sistema tal-gass huwa stabbilit fl-Artikolu R. 121-4 tal-Kodiċi tal-Enerġija. L-għan huwa li jiġi żgurat il-forniment lill-konsumaturi kollha li ma jkunux aċċettaw kuntrattwalment forniment li x’aktarx jiġi interrott f’kundizzjonijiet ta’ temp partikolarment kiesaħ bħal dak li statistikament iseħħ darba kull 50 sena.

(25) L-identifikazzjoni tal-infrastruttura meħtieġa biex tiġi żgurata l-kapaċità tan-netwerk biex tissodisfa d-domanda hija bbażata fuq il-ħidma mwettqa mill-operaturi tas-sistema ta’ trażmissjoni, li jqabblu d-domanda għall-gass naturali f’livelli massimi kesħin ta’ bejn jum u 30 jum u l-kapaċità tal-forniment tal-gass naturali, b’mod partikolari permezz ta’ interkonnetturi u terminali tal-gass naturali likwifikat (“LNG”).

3.4.1.1. Stima tad-domanda għall-gass naturali

(26) L-ewwel nett, l-awtoritajiet Franċiżi eżaminaw ħames xenarji rigward l-evoluzzjoni tal-konsum tal-gass naturali mistenni matul l-10 snin li ġejjin, minbarra l-produzzjoni tal-elettriku. Ir-rati ta’ tnaqqis previsti jvarjaw minn -2 % sa -18 % meta mqabbla mas-sena ta’ referenza 2012. L-awtoritajiet Franċiżi finalment assumew tnaqqis ta’ 2 % fil-konsum tal-gass naturali, minbarra l-produzzjoni tal-elettriku.

(27) It-tieni nett, il-konsum medju ta’ kuljum tal-gass naturali, minbarra l-produzzjoni tal-elettriku, f’perjodu ta’ kesħa kbira, kien stmat għal madwar 3 640 GWh/d fl-2025, eskluż il-konsum ta’ gass naturali b’valur kalorifiku baxx (“gass B”). Barra minn hekk, il-konsum tal-gass naturali għall-produzzjoni tal-elettriku f’perjodu ta’ kesħa kbira ġie stmat għal 310 GWh/d.

(28) L-awtoritajiet Franċiżi kkunsidraw ukoll is-sehem interrompibbli tad-domanda għall-gass naturali, jiġifieri l-konsumaturi li kkonkludew kuntratt ta’ interruzzjoni mal-operatur tan-netwerk li miegħu huma konnessi. F’dan ir-rigward, fiż-żmien tal-implimentazzjoni tal-mekkaniżmu regolatorju, il-miżuri ta’ interruzzjoni f’każ ta’ perjodu ta’ kesħa kbira kienu għadhom qed jiġu definiti. L-awtoritajiet Franċiżi żammew potenzjal ta’ interruzzjoni ta’ 138 GWh/d.

(29) L-awtoritajiet Franċiżi ddikjaraw li t-tnaqqis tat-tagħbija huwa miżura ta’ kontinġenza f’każ ta’ kriżi fil-forniment u mhux mekkaniżmu ta’ flessibbiltà. Għal din ir-raġuni, it-tnaqqis tat-tagħbija ma ġiex ikkunsidrat fl-istima tad-domanda għall-gass naturali matul l-akbar perjodi ta’ kesħa.

(30) Barra minn hekk, ġie kkunsidrat li l-konsum medju f’perjodu qasir ta’ kesħa kbira huwa ogħla mill-konsum medju f’perjodu ta’ kesħa kbira itwal.

(31) Fl-aħħar nett, l-awtoritajiet Franċiżi ħadu inkunsiderazzjoni t-tnaqqis gradwali fl-użu tal-gass B, fid-dawl ta’ programm ta’ konverżjoni, favur il-gass naturali b’valur kalorifiku għoli (“gass H”), li bħalissa jirrappreżenta 90 % tal-gass naturali kkunsmat fi Franza. L-operazzjoni ta’ konverżjoni bdiet fl-2018 u għandha titlesta sa mhux aktar tard mill-2028. L-awtoritajiet Franċiżi jistmaw li d-domanda għall-gass B ikkonvertit f’gass H se tkun ta’ 180 GWh/d fl-2025.

(32) Minn dak li ntqal hawn fuq jirriżulta li l-awtoritajiet Franċiżi stmaw id-domanda globali għall-gass naturali f’perjodu ta’ kesħa kbira ta’ erbat ijiem fl-2025 għal madwar 4 000 GWh/d.

3.4.1.2. Stima tal-kapaċità ta’ forniment tal-gass naturali

(33) Fir-rigward tal-kapaċità ta’ forniment tal-gass naturali, l-awtoritajiet Franċiżi wettqu stimi li jqisu l-interkonnetturi, il-forniment tal-LNG permezz tat-terminali tal-metan u l-prestazzjoni tal-ħażniet tal-gass naturali.

(34) L-ewwel nett, għall-interkonnetturi, l-istimi tal-kapaċitajiet kostanti, ibbażati fuq l-ipoteżi ta’ użu ta’ 100 % tal-kapaċitajiet ta’ interkonnettur tal-gass H, jammontaw għal 1 780 GWh/d fid-direzzjoni tal-importazzjonijiet u 425 GWh/d fid-direzzjoni tal-esportazzjonijiet (11). L-importazzjonijiet netti ta’ gass H permezz ta’ pipelines tal-gass huma stmati għal 1 355 GWh/d.

(35) L-awtoritajiet Franċiżi indikaw li t-tisħiħ tan-netwerk tal-gass u tal-interkonnetturi jaf jirrappreżenta spiża sinifikanti (12), b’mod partikolari fir-rigward tal-użu tal-infrastrutturi tal-ħażna eżistenti. Fi kwalunkwe każ, dan it-tip ta’ infrastruttura ma jkunx disponibbli fuq perjodu ta’ żmien medju minħabba ħinijiet twal ta’ kostruzzjoni.

(36) It-tieni nett, fil-każ tal-forniment tal-LNG, l-erba’ terminali tal-metan ta’ Franza għandhom kapaċità totali ta’ rilaxx fin-netwerk ta’ 1 160 GWh/d (13). Madankollu, dawn il-kapaċitajiet jistgħu jiġu mobilizzati biss skont id-disponibbiltà tal-LNG fit-tankijiet tat-terminali tal-metan. L-awtoritajiet Franċiżi qiesu li għal periklu bħal perjodu ta’ kesħa kbira ta’ inqas minn 10 ijiem, l-istokk tat-tank tal-LNG biss seta’ jiġi rilaxxat. Min-naħa l-oħra, għal aktar minn 10 ijiem, merkanziji tal-LNG jistgħu jiġu kkonsenjati u t-terminali tal-metan jistgħu jintużaw sal-massimu tal-kapaċità tagħhom. Intgħażlu żewġ xenarji skont il-livell medju tal-istokk tal-LNG osservat fit-tankijiet: fl-agħar xitwa (xenarju 1) u fl-aħjar kundizzjonijiet fix-xitwa (xenarju 2).

(37) Iż-żewġ xenarji jikkorrispondu għal livell ta’ użu tat-terminali tal-metan ogħla mil-livell medju ta’ użu matul ix-xtiewi mill-2011 sal-2018. Fl-aħħar nett, Franza kkunsidrat ix-xenarju 1 u stmat li l-potenzjal ta’ rilaxx tat-terminali tal-metan kien ta’ 330 GWh/d f’punt ta’ kesħa kbira ta’ erbat ijiem.

(38) L-awtoritajiet Franċiżi indikaw li t-terminali ta’ likwefazzjoni eżistenti joperaw f’livell qrib il-kapaċità massima tagħhom sabiex jikkumpensaw l-ispiża sinifikanti tal-investiment. Barra minn hekk, it-total kważi kollu tal-merkanzija tal-LNG huwa suġġett għal kuntratti fit-tul minħabba l-intensità tal-kapital ta’ dawn il-proġetti u għalhekk ikun diġà mibjugħ qabel il-produzzjoni tiegħu. Min-naħa l-oħra, l-ispiża aktar baxxa tal-ħażna tal-gass naturali f’forma ta’ gass tispjega l-iżvilupp baxx tal-ħażna tal-LNG madwar id-dinja. Għalhekk, il-kwantitajiet ta’ LNG disponibbli għal żmien qasir huma baxxi.

(39) It-tielet nett, fir-rigward tal-prestazzjoni tal-ħażniet ta’ gass naturali taħt l-art, l-awtoritajiet Franċiżi spjegaw li l-isfruttament tal-akwiferi, li jirrappreżentaw 90 % tal-infrastruttura tal-ħażna fi Franza, jinvolvi l-mili tagħhom f’livell għoli biżżejjed u t-tbattil tagħhom f’livell baxx biżżejjed kull sena. Barra minn hekk, il-volum li jista’ jitneħħa mill-infrastruttura tal-ħażna jonqos hekk kif l-istokk jonqos.

(40) Sa fejn, minn naħa, matul id-disa’ xtiewi li ppreċedew l-analiżi ta’ Franza, ir-rata medja ta’ tal-infrastrutturi tal-ħażna kien ta’ 42 % fl-1 ta’ Frar u, min-naħa l-oħra, 85 % tal-perjodi ta’ kesħa kbira osservati matul l-aħħar 70 sena bdew qabel il-5 ta’ Frar, l-awtoritajiet Franċiżi assumew li rata ta’ estrazzjoni flimkien mal-mili ta’ 45 % tal-volum utli huma disponibbli fuq kull infrastruttura tal-ħażna fil-bidu ta’ perjodu ta’ kesħa kbira.

(41) Barra minn hekk, l-awtoritajiet Franċiżi qiesu l-istokk ta’ emerġenza li l-operaturi tas-sistema ta’ trażmissjoni tal-gass naturali għandhom jibnu sabiex jiżguraw il-forniment tal-aħħar rikors lis-servizzi soċjali essenzjali f’każ ta’ falliment tal-fornitur tagħhom, jiġifieri rata ta’ estrazzjoni ta’ 124 GWh/d għall-mili sa volum utli ta’ 45 %.

(42) Fuq il-bażi ta’ dawn l-assunzjonijiet kollha, l-awtoritajiet Franċiżi identifikaw, għall-perjodu bejn l-2019 u l-2025, rekwiżit annwali ta’ infrastrutturi tal-ħażna b’volum utli ta’ 138,5 TWh u rata ta’ estrazzjoni ta’ 2 376 GWh/d għall-mili sa 45 % tal-volum utli sabiex tiġi żgurata l-kapaċità tan-netwerk li jissodisfa d-domanda f’perjodu ta’ kesħa kbira (14).

3.4.2. L-infrastrutturi meħtieġa biex jiġi żgurat is-servizz ta’ trażmissjoni fuq in-netwerk ta’ trażmissjoni tal-gass naturali

(43) L-awtoritajiet Franċiżi identifikaw ukoll l-infrastrutturi tal-ħażna meħtieġa biex jiġi żgurat il-forniment fit-territorju kollu fid-dawl tal-kapaċitajiet ta’ trażmissjoni tan-netwerk ta’ trażmissjoni tal-gass naturali. Għal dan il-għan, huma eżaminaw id-diversi sitwazzjonijiet ta’ konġestjoni fin-netwerk ta’ trażmissjoni.

(44) L-operaturi tan-netwerk ta’ trażmissjoni (“TSOs”) identifikaw l-aktar xenarju probabbli ta’ konġestjoni, li jikkorrispondi għas-sitwazzjoni ta’ dak iż-żmien f’kuntest tas-suq fejn il-fornituri jfittxu li jimmassimizzaw l-importazzjonijiet tal-gass naturali min-Norveġja u r-Russja, skont l-awtoritajiet Franċiżi, li bħalissa huma l-aktar sorsi kompetittivi ta’ gass naturali fl-Ewropa, u li jnaqqsu l-importazzjonijiet tal-gass naturali likwifikat li għalih jistgħu jinkisbu valutazzjonijiet ogħla fl-Asja. F’din is-sitwazzjoni, x’aktarx li jiġu osservati erba’ limiti operattivi ewlenin (ara l-istampa 1 hawn taħt). L0902022MT11810120220303MT0005.000111911213ABBOZZ DEĊIŻJONI TAL-KUMITAT KONĠUNT TAŻ-ŻEE Nru …ta’ …li temenda l-Anness IV (L-Enerġija) għall-Ftehim ŻEEIL-KUMITAT KONĠUNT TAŻ-ŻEE,Wara li kkunsidra l-Ftehim dwar iż-Żona Ekonomika Ewropea (il-Ftehim ŻEE), u b’mod partikolari l-Artikolu 98 tiegħu,Billi:(1)Id-Direttiva 2010/31/UE tal-Parlament Ewropew u tal-Kunsill tad-19 ta’ Mejju 2010 dwar ir-rendiment tal-bini fl-użu tal-enerġijaĠU L 153, 18.6.2010, p. 13. (l-EPBD) għandha tiġi inkorporata fil-Ftehim ŻEE.(2)Minħabba l-ispeċifiċitajiet tal-istokk tal-bini relattivament reċenti u uniformi tal-Iżlanda, hemm qbil dwar eżenzjoni temporanja u kondizzjonali mill-applikazzjoni tad-Direttiva 2010/31/UE dwar ir-rendiment tal-bini fl-użu tal-enerġija. Dik l-eżenzjoni jenħtieġ li tapplika għad-Direttiva 2010/31/UE kif kienet fis-seħħ qabel l-emendar bid-Direttiva (UE) 2018/844 tal-Parlament Ewropew u tal-Kunsill tat-30 ta’ Mejju 2018. L-eżenzjoni jenħtieġ li tkun strettament limitata fiż-żmien u jenħtieġ li tapplika biss sakemm jintlaħaq qbil dwar l-inkorporazzjoni tad-Direttiva 2010/31/UE kif emendata bid-Direttiva (UE) 2018/844 fil-Ftehim ŻEE.(3)F’konformità mad-daqs żgħir ħafna tal-istokk tal-bini fil-Liechtenstein u t-tipoloġija klimatika u tal-bini tiegħu, il-Liechtenstein huwa eżentat mill-obbligu taħt l-Artikolu 5 tal-EPBD li jwettaq il-kalkoli tiegħu stess għall-istabbiliment ta’ livelli kostottimali ta’ rekwiżiti minimi tar-rendiment enerġetiku tal-bini.(4)Skont il-kondizzjonijiet ta’ adattament (c), in-Norveġja u l-Liechtenstein jistgħu jistipulaw regolamenti dwar ir-rekwiżiti minimi tar-rendiment enerġetiku bl-użu ta’ limitu tas-sistema differenti mill-użu tal-enerġija primarja li huwa dak meħtieġ skont l-EPBD, dment li jiġu ssodisfati l-kundizzjonijiet stipulati fl-adattament (c).(5)L-adattament (d) jiżgura li s-sistema taċ-ċertifikazzjoni tar-rendiment fl-użu tal-enerġija operata mill-utenti fin-Norveġja tipproduċi riżultati ekwivalenti għaċ-ċertifikati maħruġin minn esperti indipendenti kif meħtieġ mill-Artikolu 17 tal-EPBD.(6)Għalhekk l-Anness IV għall-Ftehim ŻEE jenħtieġ li jiġi emendat skont dan,ADOTTA DIN ID-DEĊIŻJONI:Artikolu 1It-test tal-punt 17 (id-Direttiva (KE) Nru 2002/91 tal-Parlament Ewropew u tal-Kunsill tas-16 ta’ Diċembru 2002) tal-Anness IV għall-Ftehim ŻEE huwa sostitwit b’dan li ġej:32010 L 0031: Id-Direttiva 2010/31/UE tal-Parlament Ewropew u tal-Kunsill tad-19 ta’ Mejju 2010 dwar ir-rendiment tal-bini fl-użu tal-enerġija (EPBD) (ĠU L 153, 18.6.2010, p. 13).Id-dispożizzjonijiet tad-Direttiva għandhom, għall-finijiet ta’ dan il-Ftehim, jinqraw bl-adattamenti li ġejjin:(a)Id-Direttiva ma għandhiex tapplika għall-Iżlanda.(b)Dan li ġej għandu jinżdied mal-Artikolu 5(2):Għall-fini li jiġu stabbiliti livelli kostottimali tar-rekwiżiti minimi tar-rendiment enerġetiku, il-Liechtenstein jista’ juża l-kalkoli ta’ Parti Kontraenti oħra li jkollha parametri komparattivi.(c)Għall-fini tal-Artikolu 9(3)(a) u l-Anness I tal-EPBD, il-Liechtenstein u n-Norveġja jistgħu jibbażaw ir-rekwiżiti tagħhom għall-użu tal-enerġija fuq l-enerġija netta, dment li jiġu ssodisfati l-kundizzjonijiet u s-salvagwardji li ġejjin:(i)Ir-rekwiżiti minimi tar-rendiment enerġetiku jkunu stabbiliti f’konformità mar-rekwiżiti tal-Artikolu 5 tal-EPBD, skont il-prinċipji bażiċi tal-qafas tal-metodoloġija, li ġie stabbilit għall-kalkolu tal-livelli kostottimali tar-rekwiżiti minimi tar-rendiment enerġetikuIr-Regolament ta’ Delega tal-Kummissjoni (UE) Nru 244/2012 tas-16 ta’ Jannar 2012 li jissupplimenta d-Direttiva 2010/31/UE tal-Parlament Ewropew u tal-Kunsill dwar ir-rendiment tal-bini fl-użu tal-enerġija billi jistabbilixxi qafas ta’ metodoloġija komparattiva għall-kalkolu tal-livelli kostottimali tar-rekwiżiti minimi tar-rendiment enerġetiku tal-bini u tal-elementi tal-bini ( ĠU L 81, 21.3.2012, p. 18)..(ii)Jiġi ippubblikat indikatur numeriku tal-użu tal-enerġija primarja li jikkorrispondi għar-rekwiżiti tar-rendiment enerġetiku stabbiliti fil-kodiċi tal-bini.(iii)Il-Kummissjoni tirriżerva d-dritt li tirrevedi dan l-adattament speċifiku fil-kuntest tan-negozjati futuri dwar l-EPBD kif emendati bid-Direttiva (UE) 2018/844.(d)Dan li ġej għandu jinżdied mal-Artikolu 17:L-Istati tal-EFTA jistgħu jistabbilixxu sistema simplifikata ta’ ċertifikazzjoni tar-rendiment enerġetiku mħaddma mill-utenti għall-bini residenzjali li tista’ tintuża bħala alternattiva għall-użu ta’ esperti jekk jiġu ssodisfati l-kundizzjonijiet li ġejjin:(i)Ikun hemm għarfien profond u data ta’ kwalità tajba disponibbli dwar l-istokk tal-bini residenzjali kollu, inklużi t-tipoloġiji tal-bini u l-faxex tal-età kollha, u l-karatteristiċi tal-involukru tal-bini u s-sistemi tekniċi tal-bini li qed jintużaw għal kull tipoloġija, li jippermetti l-kalkolu tar-rendiment enerġetiku ta’ bini individwali u unitajiet ta’ bini b’livell għoli ta’ ċertezza abbażi ta’ inputs mill-utenti,(ii)Tkun disponibbli informazzjoni dettaljata dwar titjib kostottimali jew kosteffikaċi għal kull tipoloġija tal-bini,(iii)Ikun hemm fis-seħħ miżuri li jappoġġaw lill-utenti biex iħaddmu s-sistema għall-fini tas-sistema li toħroġ ċertifikati tal-bini. Dawn il-miżuri jistgħu jinkludu helpline jew servizzi ta’ konsulenza li jippermettu kuntatt bejn l-utenti minn naħa waħda, u esperti indipendenti u esperti tas-sistema min-naħa l-oħra,(iv)Biex jiġi żgurat li r-riskju ta’ manipulazzjoni tar-riżultati jkun negliġibbli, is-sistema ta’ ċertifikazzjoni mħaddma mill-utenti tinkludi mekkaniżmu/i ta’ kontroll u verifika tal-kwalità biex tiġi ċċekkjata d-data tal-input tal-utenti u li d-data tal-input tal-utenti tkun trasparenti,(v)Ikun hemm fis-seħħ sistemi ta’ kontroll indipendenti biex jiżguraw li ċ-ċertifikazzjoni tar-rendiment enerġetiku mħaddma mill-utenti tipproduċi riżultati ekwivalenti għal ċertifikati maħruġa minn esperti, f’termini ta’ kwalità u affidabbiltà,(vi)Is-sistema mħaddma mill-utenti toħroġ rakkomandazzjonijiet li jistgħu jagħtu pariri lill-utenti dwar titjib kostottimali jew kosteffikaċi speċifiku għall-bini u l-unitajiet tal-bini tagħhom...Artikolu 2It-testi tad-Direttiva 2010/31/UE bil-lingwa Iżlandiża u b’dik Norveġiża, li ser jiġu ppubblikati fis-Suppliment dwar iż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.Artikolu 3Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE[Ma huwa indikat l-ebda rekwiżit kostituzzjonali.] [Hemm indikati rekwiżiti kostituzzjonali.].Artikolu 4Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.Magħmul fi Brussell, […].Għall-Kumitat Konġunt taż-ŻEEIl-PresidentIs-SegretarjiTal-Kumitat Konġunt taż-ŻEE Stampa 1: Limitazzjonijiet operattivi ewlenin li jistgħu jiġu osservati fuq in-netwerk ta’ trażmissjoni meta l-fornituri jfittxu li jimmassimizzaw l-injezzjonijiet tal-gass naturali mill-Grigal ta’ Franza

(45) Il-metodoloġija tqis il-fatt li l-fornituri tal-gass naturali jeħtieġu ħażniet tal-LNG sabiex ikunu jistgħu jissodisfaw id-domanda tal-konsumaturi, iżda l-fornituri ma għandhom l-ebda restrizzjoni fuq id-distribuzzjoni tal-post tal-ħażniet tal-LNG bejn l-erba’ terminali tal-metan ta’ Franza.

(46) Fejn tintlaħaq ir-restrizzjoni, wieħed jassumi li l-operaturi tan-netwerk ta’ trażmissjoni inizjalment jużaw il-kapaċitajiet interrompibbli tal-interkonnetturi biex jindirizzaw il-problema tal-konġestjoni. Meta l-konġestjoni tippersisti, huwa nnotat l-ammont ta’ gass naturali li jeħtieġ li jitneħħa mill-infrastrutturi tal-ħażna taħt l-art li jinsabu ’l isfel mill-front tal-konġestjoni.

(47) Dan ix-xogħol jagħmilha possibbli li jiġu stabbiliti l-ħażniet taħt l-art tal-gass naturali meħtieġa ’l isfel minn kull front tal-konġestjoni sabiex ikun jista’ jiġi garantit is-servizz tat-trasport fuq in-netwerk ta’ trażmissjoni tal-gass naturali.

(48) L-applikazzjoni ta’ dan il-metodu għax-xitwa 2018/2019, għall-fronti ewlenin tal-konġestjoni li jistgħu jiġu osservati meta l-fornituri jfittxu li jimmassimizzaw l-injezzjonijiet tal-gass naturali mil-Lvant ta’ Franza, twassal għal stima tal-ħtieġa għal ħażna taħt l-art b’volumi utli kumulattivi ta’ mill-inqas: — 16 TWh ’l isfel mill-front tal-konġestjoni NS4 (infrastrutturi tal-ħażna ta’ Izaute, Lussagnet u Manosque); — 54 TWh ’l isfel mill-front tal-konġestjoni NS3 (infrastrutturi tal-ħażna ta’ Céré-la-Ronde, Chemery, Izaute, Lussagnet u Manosque); — 55 TWh ’l isfel mill-front tal-konġestjoni NS2 (infrastrutturi tal-ħażna ta’ Céré-la-Ronde, Chemery, Etrez, Izaute, Lussagnet, Manosque u Tersanne); — 64 TWh ’l isfel mill-front tal-konġestjoni NS1 (infrastrutturi tal-ħażna f’Beynes, Céré-la-Ronde, Chemery, Etrez, Germigny-sous-Coulomb, Gournay-sur-Aronde, Izaute, Lussagnet, Manosque, Saint-Illiers-la-Ville u Tersanne).

3.4.3. Lista tal-infrastrutturi inklużi fil-kamp ta’ applikazzjoni tar-Regolament

(49) L-awtoritajiet Franċiżi indikaw li l-ħidma ta’ identifikazzjoni tal-infrastrutturi essenzjali ma setgħetx titlesta kmieni biżżejjed fid-dawl tax-xitwa 2018/2019. Għal din ir-raġuni, inizjalment, il-mekkaniżmu regolatorju ġie applikat għas-sena 2018/2019 bħala miżura tranżitorja għall-infrastrutturi kollha tal-ħażna tal-gass naturali fit-territorju Franċiż. Dawn l-infrastrutturi ġew identifikati mill-PPE fl-2016 bħala infrastrutturi meħtieġa għas-sigurtà tal-forniment (15).

(50) Id-Digriet tas-26 ta’ Diċembru 2018 (16) sussegwentement neħħa mil-lista tal-infrastrutturi meħtieġa t-tliet siti li kienu joperaw b’rata mnaqqsa fi Storengy (Soings-en-Sologne, Saint-Clair-sur-Epte u Trois-Fontaines) kif ukoll il-proġetti fil-Fażi 1 ta’ Lussagnet (Teréga) u Manosque 2 (Géométhane). Dawn l-infrastrutturi qatt ma ntużaw mill-introduzzjoni tal-aċċess regolat għall-ħażna tal-gass naturali.

(51) Fl-aħħar nett, għall-perjodu bejn l-2019 u l-2023, id-Digriet Nru 2020-456 dwar il-PPE jistabbilixxi l-infrastrutturi għall-ħażna taħt l-art tal-gass naturali li għandha tibqa’ topera sabiex tiggarantixxi s-sigurtà tal-forniment fuq perjodu ta’ żmien medju u twil. Dawn jirrappreżentaw volum utli ta’ 138,5 TWh u kapaċità ta’ estrazzjoni ta’ 2 376 GWh/d għall-mili li jikkorrispondi għal volum utli ta’ 45 %: Infrastruttura Operatur Sena tal-ikkummissjonar Tip ta’ ħażna Beynes Storengy 1956 Akwifer Céré-la-Ronde Storengy 1993 Akwifer Cerville-Verlaine Storengy 1970 Akwifer Chemery Storengy 1968 Akwifer Etrez Storengy 1980 Salina Germigny-sous-Coulomb Storengy 1982 Akwifer Gournay Storengy 1976 Akwifer Lussagnet/Izaute Teréga 1957 Akwifer Manosque Géométhane 1993 Salina Saint-Illiers-la-Ville Storengy 1965 Akwifer Tersanne/Hauterives Storengy 1970 Salina Tabella 1: Installazzjonijiet tal-ħażna tal-gass naturali li għandhom jibqgħu joperaw sal-2023

(52) Il-PPE jipprevedi li għall-perjodu bejn l-2024 u l-2028, il-ħtiġijiet tal-ħażna huma mistennija li jonqsu. Il-lista tal-infrastruttura tal-ħażna tista’ titnaqqas minn kapaċità ta’ estrazzjoni ta’ mill-inqas 140 GWh/d għal volum utli ta’ 45 % sal-2026. Minħabba l-inċertezzi relatati mal-volumi meħtieġa għas-sigurtà tal-forniment wara l-2026, dawn il-volumi għandhom jiġu kkonfermati fl-2023 u stabbiliti fil-PPE li jmiss.

3.5. Irkant tal-kapaċitajiet ta’ ħażna

(53) Skont l-Artikolu L.421-5-1 tal-Kodiċi tal-Enerġija, il-kapaċitajiet ta’ ħażna rregolati huma rkantati skont it-termini stabbiliti mis-CRE. B’mod partikolari, skont id-deċiżjoni tas-CRE tat-22 ta’ Frar 2018, l-irkantijiet isiru bi prezz ta’ riżerva żero (17).

(54) Ir-riżultati tal-ewwel irkantijiet kienu kif ġej: Perjodu ta’ ħażna Dħul (EUR miljun) Prezz medju tal-offerta (f’EUR/MWh) 2018 – 2019 68,4 0,53 2019 – 2020 233,6 1,80 2020 – 2021 504,6 3,85 Tabella 2: Riżultati tal-irkantijiet u dħul minn bejgħ addizzjonali matul is-sena

3.6. Kopertura tad-dħul awtorizzat tal-operaturi tal-ħażna kif definit mis-CRE

(55) Skont l-Artikolu L.452-1 tal-Kodiċi tal-Enerġija, “It-tariffi għall-użu tan-netwerks ta’ trażmissjoni […] għandhom jiġu stabbiliti b’mod trasparenti u mhux diskriminatorju sabiex ikopru l-ispejjeż kollha mġarrba mill-operaturi tan-netwerks ta’ trażmissjoni u mill-operaturi tal-infrastrutturi tal-ħażna imsemmija fl-istess Artikolu L. 421-3-1, sa fejn dawn l-ispejjeż jikkorrispondu għal dawk tal-operaturi effiċjenti”.

(56) Barra minn hekk, l-istess artikolu jipprovdi li dawn l-ispejjeż “għandhom jikkunsidraw il-karatteristiċi tas-servizz ipprovdut u l-ispejjeż assoċjati ma’ dak is-servizz” u li, fil-każ tal-operaturi tal-ħażna, dawn jinkludu b’mod partikolari, “qligħ normali fuq il-kapital investit”.

(57) L-Artikolu L.452-2 tal-Kodiċi tal-Enerġija jagħti s-setgħa lis-CRE li tistabbilixxi l-“metodi użati biex jiġu stabbiliti tariffi għall-użu tan-netwerks ta’ trażmissjoni tal-gass naturali” u li titlob lill-operaturi tal-ħażna biex jipprovdulha l-informazzjoni, b’mod partikolari tal-kontabbiltà u dik finanzjarja, meħtieġa biex tistabbilixxi dawk it-tariffi.

(58) Minn dawn id-dispożizzjonijiet jirriżulta li l-liġi tagħti s-setgħa lis-CRE li tistabbilixxi d-dħul awtorizzat tal-operaturi tal-ħażna b’mod li jkopri l-ispejjeż ta’ “operatur effiċjenti” u li jiżgura qligħ normali fuq il-kapital investit.

(59) Inizjalment, is-CRE stabbiliet id-dħul awtorizzat stmat permezz ta’ deliberazzjoni għal perjodu regolatorju ta’ sentejn. Din l-ewwel tariffa tal-ħażna kienet valida fl-2018 u fl-2019 (“ATS 1”) (18). Is-CRE mbagħad armonizzat il-qafas regolatorju għall-operaturi tal-ħażna ma’ dak tat-tariffi l-oħra tal-infrastruttura. It-tieni tariffa tal-ħażna (“ATS 2”) tapplika mill-2020 għal perjodu ta’ erba’ snin (19).

(60) L-approċċ ġenerali għall-istabbiliment tad-dħul awtorizzat stmat jibqa’ l-istess għat-tariffi tal-ħażna differenti. Id-dħul awtorizzat tal-operaturi tal-ħażna ġie stabbilit ex ante mis-CRE fuq il-bażi ta’ previżjonijiet mibgħuta mill-operaturi, li mbagħad ġew aġġustati permezz ta’ regolarizzazzjoni fis-sena ta’ wara u tal-verifiki ex post. L-ispejjeż tal-operaturi tal-ħażna jiġu kkunsidrati mis-CRE sal-punt li jitqiesu effiċjenti.

(61) Madankollu, minħabba l-iskadenzi partikolarment qosra għall-implimentazzjoni tar-riforma, ġie applikat qafas simplifikat għas-snin 2018 u 2019. Għall-ewwel sena finanzjarja, is-CRE adotta qafas ta’ tariffi li fih id-differenzi bejn il-previżjoni u r-riżultat għat-tariffi u l-introjtu kollha ġew regolarizzati a posteriori. Dan il-mekkaniżmu jiggarantixxi livell tariffarju li fl-aħħar mill-aħħar ikun strettament ugwali għan-nefqa u d-dħul attwali tal-operatur. Għall-perjodu bejn l-2020 u l-2023, is-CRE xtaqet testendi l-prinċipji tar-regolamentazzjoni tal-inċentivi għall-infrastrutturi tal-ħażna u, fi tmiem l-analiżi tagħha, adottat pjan ikkontrollat tal-ispejjeż tal-operaturi, f’kuntest ikkaratterizzat mix-xejra ’l isfel fil-konsum tal-gass naturali.

(62) Skont il-metodu stabbilit mis-CRE, id-dħul awtorizzat stmat huwa ugwali għas-somma tal-ispejjeżoperattivi netti stmati (“CNE”), l-allokazzjonijiet kapitali normattivi stmati (“CCN”) u l-likwidazzjoni tal-bilanċ tal-prepagamenti u introjtu dovut għas-sena preċedenti (“CRCP”). Dħul awtorizzat = CNE + CCN + CRCP

(63) Għall-kalkolu ta’ dawn il-komponenti għandhom jitqiesu biss l-attivitajiet li jaqgħu fil-kamp ta’ applikazzjoni tar-Regolament.

3.6.1. Spejjeż operattivi netti

(64) L-ispejjeż operattivi netti jikkorrispondu għall-ispejjeż operattivi grossi (l-ispejjeż tal-enerġija, il-konsum estern, l-infiq tal-persunal, it-taxxi u l-imposti) ta’ “operatur effiċjenti” wara t-tnaqqis tad-dħul operattiv tal-operatur (b’mod partikolari, il-produzzjoni kapitalizzata, il-prodotti ekstratariffarji, il-qligħ jew it-telf fix-xiri u l-bejgħ tal-gass naturali maħżun).

(65) Minħabba l-iskadenzi qosra għall-implimentazzjoni tar-riforma, għall-perjodu bejn l-2018 u l-2019, is-CRE ma setgħetx tiddetermina jekk l-ispejjeż tal-operaturi jikkorrispondux għall-ispejjeż ta’ “operatur effiċjenti”. Konsegwentement, l-ispejjeż ikkunsidrati matul dan il-perjodu jikkorrispondu fl-aħħar mill-aħħar għall-ispejjeż attwali mġarrba mill-operaturi tal-ħażna, ivvalidati mis-CRE. Għat-tariffa ATS 2, is-CRE implimentat mekkaniżmu biex tirregola l-ispejjeż operattivi netti, bl-eċċezzjoni ta’ ċerti elementi predefiniti. Għalhekk, bi ftit eċċezzjonijiet, kwalunkwe devjazzjoni fil-pjan tal-kostijiet operattivi stabbiliti għall-perjodu tal-ATS 2 se tiġġarrab mill-operatur jew għall-benefiċċju tiegħu.

3.6.2. Allokazzjonijiet kapitali normattivi

(66) Is-CCN jinkludu d-deprezzament u r-redditu fuq il-kapital fiss. Għalhekk, is-CCN jikkorrispondu għas-somma tad-deprezzament tal-bażi tal-assi rregolati (“BAR”), ir-redditu fuq il-kapital fiss ikkalkulat fuq il-bażi tal-kost medju ponderat tal-kapital (“WACC”) għall-BAR diġà mdaħħal fis-servizz u l-kost tad-dejn għall-assi fissi taħt kostruzzjoni (“IEC”). CCN = Deprezzament BAR + BAR x WACC + IEC x kost tad-dejn

(67) Is-CRE kkonfermat li din il-metodoloġija tikkorrispondi għall-prattika regolatorja fir-rigward ta’ installazzjonijiet regolati fis-swieq tal-gass naturali u tal-elettriku fi Franza u fil-Punent tal-Ewropa (20).

(68) Sabiex jiġi ddefinit il-livell inizjali tal-BAR fl-1 ta’ Jannar 2018 (“BAR inizjali” jew “BAR tal-ftuħ”), is-CRE tuża l-metodu tal-“ispejjeż ekonomiċi attwali” (21). Dan jikkonsisti fil-kalkolu tal-valur nett ekonomiku tal-assi (i) abbażi tal-ammont riportat gross tal-assi inklużi fil-kontijiet tal-operaturi (kostijiet tal-kostruzzjoni storiċi), (ii) aġġornati skont l-inflazzjoni, imbagħad (iii) deprezzati matul il-ħajja ekonomika tal-assi.

(69) Kull sena, il-BAR jevolvi skont: — deprezzament, ibbażat fuq il-ħajja ekonomika tal-assi, imnaqqas mill-BAR; — investimenti ġodda kkummissjonati li jżidu r-RAB; — fejn applikabbli, l-assi żmontati qabel id-deprezzament totali tagħhom, li jnaqqsu l-BAR; — ir-rivalutazzjoni tal-assi tal-inflazzjoni (l-indiċi tal-prezzijiet tal-konsum minbarra t-tabakk).

(70) Is-CRE tqis li l-aktar miżura rappreżentattiva tal-valur inizjali tal-investimenti magħmula mill-operaturi hija l-valur gross tal-assi rreġistrati fil-kontijiet finanzjarji tagħhom. Skont is-CRE, dan il-valur, awditjat mill-awdituri bħala parti mill-awditu annwali tagħhom, huwa dokumentat u oġġettiv. Dan il-metodu huwa identiku għal dak applikat fl-2002 meta l-operaturi tan-netwerk ta’ trażmissjoni tal-gass naturali daħlu f’regolamentazzjoni, u jintuża wkoll għat-terminali tal-metan regolati Franċiżi.

(71) Is-CRE ma kkunsidratx il-valur “ġdid” tal-assi, iżda valur deprezzat, konsistenti mad-deprezzament irreġistrat mill-operaturi tal-ħażna qabel l-2018, sabiex il-komunità ma terġax iġġarrab imposta diġà mħallsa fil-passat, jew id-deprezzament tal-assi diġà kkunsidrat.

(72) Għall-biċċa l-kbira tal-assi, il-perjodi ta’ deprezzament applikati mill-operaturi fil-kontijiet storiċi tagħhom u l-perjodi ta’ deprezzament mitluba mill-operaturi fil-fajls tat-tariffi tagħhom huma simili. Barra minn hekk, dawn jikkorrispondu għal data settorjali standard li tista’ tiġi osservata f’pajjiżi oħra.

(73) Min-naħa l-oħra, għall-cushion gas (22), is-CRE ċaħdet it-talba tal-operaturi biex jiġi kkunsidrat perjodu ta’ deprezzament uniformi ta’ 250 sena. Fil-fatt, is-CRE ħadet inkunsiderazzjoni l-fatt li l-cushion gas, għall-kuntrarju tal-assi l-oħra tal-operaturi, ġie amortizzat mill-operaturi fuq perjodi li jvarjaw minn operatur għal ieħor u matul iż-żmien (minn 25 sena għal 250 sena). Konsegwentement, sabiex tistabbilixxi l-BAR inizjali tal-operaturi tal-ħażna, is-CRE użat grad ta’ deprezzament tal-cushion gas konsistenti mal-livell ta’ deprezzament tal-kontabbiltà rreġistrat f’kull wieħed mit-tliet operaturi. Għall-futur, hija stabbiliet il-perjodu ta’ deprezzament tal-cushion gas għal 75 sena, li jikkorrispondi għal tliet tiġdidiet ta’ 25 sena għall-konċessjoni biex tiġi operata l-kamra taħt l-art.

(74) Il-perjodi tal-ħajja ekonomika użata mis-CRE għall-klassijiet differenti ta’ assi tal-operaturi huma kif ġej: Klassijiet ta’ assi Perjodi ta’ ħajja preskrittivi Cushion gas 75 sena Bjar, kmamar, ġbir 50 sena Faċilitajiet ta’ trattament, kompressjoni, forniment, kejl 20 sa 30 sena Proprjetà immobbli u binjiet 30 sena Tagħmir mixxellanju 10 sa 15-il sena Software, hardware żgħir 5 snin Tabella 3: Perjodu ta’ deprezzament riżervat skont il-klassi tal-assi

(75) Barra minn hekk, fl-2017, is-CRE talbet lill-konsulent estern […] biex iwettaq awditu tal-applikazzjoni għall-BAR inizjali tal-operaturi tal-ħażna. Għal Storengy, ir-riżultat tal-kalkolu huwa ta’ [EUR 3 sa 5 biljun].

(76) Fil-każ ta’ Teréga, studju addizzjonali mwettaq mill-konsulent ta’ PwC fuq il-bażi ta’ approċċ ta’ fluss tal-flus skontat jistima l-BAR bejn [EUR 1 sa 2 biljun].

(77) Għalhekk, għall-implementazzjoni tal-mekkaniżmu regolatorju, is-CRE rrevediet il-BAR inizjali mitluba mill-operaturi tal-ħażna sabiex tieħu inkunsiderazzjoni l-evalwazzjoni ekonomika indipendenti tal-valur tas-suq tal-assi. Is-CRE għalhekk adottat il-BARs inizjali li ġejjin: Fl-1 ta’ Jannar 2018 Storengy (f’biljuni ta’ EUR) Teréga (f’biljuni ta’ EUR) Géométhane (f’biljuni ta’ EUR) Talba tal-operatur 4,0 1,37 0,20 BAR stabbilita mis-CRE 3,5 1,15 0,19 Tabella 4: Il-BARs inizjali tal-operaturi tal-ħażna fid-dħul fis-seħħ tar-regolament

(78) Fir-rigward tar-rata ta’ qligħ fuq il-kapital, is-CRE użat il-metodu WACC sabiex tippermetti lill-operatur jiffinanzja l-ispejjeż tal-imgħax u jikseb redditu fuq l-ekwità komparabbli ma’ dak li setgħet tikseb għal investimenti b’livelli komparabbli ta’ riskju. Is-CRE indikat li d-WACC huwa metodu użat b’mod komuni mir-regolaturi Ewropej biex jiddeterminaw ir-rata ta’ rimunerazzjoni tal-assi tal-infrastrutturi regolati.

(79) Abbażi tal-istudji ekonomiċi u tax-xogħol tal-konsulenti esterni (23), is-CRE stabbilixxa d-WACC għal 5,75 % għas-snin 2018 u 2019. Għall-perjodu 2020-2023, is-CRE għażel WACC ta’ 4,75 %. Il-metodu użat biex jiġi stabbilit id-WACC għal ATS 2 huwa l-istess bħal dak użat għat-tariffa ATS 1. Dan huwa ġġustifikat mit-tnaqqis fil-kostijiet tal-kapital, it-tnaqqis ippjanat fit-taxxa korporattiva u żieda fil-beta tal-assi. Din iż-żieda fil-beta tal-assi tirrifletti l-kunsiderazzjoni tar-riskju finanzjarju, b’mod partikolari l-kostijiet mhux rekuperabbli tat-tranżizzjoni tal-enerġija għall-azzjonisti tal-kumpaniji tal-infrastrutturi tal-gass naturali.

(80) Fin-nuqqas ta’ operatur tal-ħażna komparabbli elenkat, is-CRE ħadet id-WACC tat-TSOs tal-gass naturali bħala r-rata ta’ referenza billi żiditu bi premium ta’ riskju speċifiku għall-ħażna. Dan il-primjum huwa stabbilit għal 50 punt bażi, minħabba l-konċentrazzjoni tal-faċilitajiet tal-ħażna, ir-riskju ġeoloġiku tas-sottoswol u r-riskju ta’ sostitwibbiltà mat-terminali tal-metan, kif ukoll l-interkonnetturi ma’ barra l-pajjiż.

(81) Is-CRE ddikjarat ukoll li din ir-rata ta’ rimunerazzjoni hija aktar baxxa minn dik mogħtija lill-operaturi regolati tat-terminali tal-metan (7,25 %, meta l-miżura daħlet fis-seħħ), li l-attività tagħhom hija aktar riskjuża, b’mod partikolari fil-livell kummerċjali, minħabba l-koeżistenza ta’ terminali tal-metan regolati u mhux regolati u numru iżgħar ta’ klijenti. Barra minn hekk, is-CRE semmiet l-eżempju tar-rata ta’ rimunerazzjoni ta’ 6,5 % użata mir-regolatur Taljan għall-ħażna tal-gass naturali.

3.6.3. L-investimenti

(82) Kull sena, skont l-Artikolu L.421-7-1 tal-Kodiċi tal-Enerġija, l-operaturi tal-ħażna tal-gass naturali taħt l-art għandhom jissottomettu l-programm ta’ investiment annwali tagħhom lis-CRE għall-approvazzjoni. F’dan il-kuntest, is-CRE “għandha tiżgura li jitwettqu l-investimenti meħtieġa għall-iżvilupp xieraq tal-faċilitajiet ta’ ħażna u l-aċċess trasparenti u nondiskriminatorju tagħhom”.

(83) Fit-tieni tariffa tal-ħażna, is-CRE introduċiet inċentiv biex tikkontrolla l-ispejjeż għal kategoriji differenti ta’ investimenti.

3.6.4. Prepagamenti u introjtu dovut

(84) Id-dħul awtorizzat huwa stabbilit mis-CRE fuq il-bażi tal-previżjonijiet tal-operaturi tal-ispejjeż u d-dħul tagħhom għas-sena ta’ wara. Is-CRCP ġie introdott sabiex titqies id-differenza bejn il-prepagamenti jew l-introjtu dovut u l-prepagamenti jew l-introjtu attwalment rikonoxxuti għal għadd ta’ entrati predefiniti. Is-CRCP għalhekk jipproteġi lill-operaturi mill-varjazzjoni ta’ ċerti entrati ta’ spejjeż jew introjtu. Is-CRCP jintuża wkoll għall-ħlas ta’ inċentivi finanzjarji li jirriżultaw mill-applikazzjoni ta’ mekkaniżmi regolatorji ta’ inċentiv kif ukoll biex jiġi kkunsidrat kwalunkwe qligħ kapitali jew kostijiet mhux rekuperabbli, ladarba jiġu vvalidati mis-CRE.

(85) Għat-tariffa ATS 1, fl-ewwel sena finanzjarja tal-ħażna rregolata, is-CRE adottat qafas tariffarju li taħtu d-differenzi bejn l-ispejjeż u l-introjtu totali stmati u l-ispejjeż u l-introjtu kollu li saru ġew regolarizzati b’mod retroattiv. It-tariffa għalhekk kienet “100 % CRCP” u l-ebda spiża jew introjtu ma ġew inċentivati.

(86) Għat-tariffa ATS 2, is-CRE japplika perimetru CRCP f’konformità mal-qafas ġenerali tat-tariffi kollha għan-netwerks tal-elettriku u l-infrastrutturi tal-gass naturali. Għalhekk, ċerti partiti predefiniti biss huma koperti b’mod retroattiv permezz tas-CRCP għad-devjazzjonijiet bejn l-istima u r-realizzazzjoni. Dawn il-partiti koperti fis-CRCP huma relatati b’mod partikolari man-nefqa tal-investiment jew mad-dħul tal-kummerċjalizzazzjoni. Min-naħa l-oħra, kważi l-kostijiet operattivi kollha huma suġġetti għal inċentiv, li jista’ jkun totali (100 % tad-devjazzjonijiet bejn l-istima u r-realizzazzjoni huma askapitu jew għall-benefiċċju tal-operazzjoni) jew parzjali (pereżempju, għall-ispejjeż tal-enerġija fejn l-inċentiv huwa 20 %, bi 80 % tad-devjazzjonijiet ikunu fis-CRCP).

3.7. Benefiċjarji

(87) Il-benefiċjarji tal-miżura huma l-operaturi tal-infrastrutturi tal-ħażna tal-gass naturali, li jaqgħu fil-kamp ta’ applikazzjoni tal-mekkaniżmu regolatorju. Mid-dħul fis-seħħ tal-miżura, dawn huma Storengy, Teréga u Géométhane.

3.8. Finanzjament tal-miżura permezz ta’ tariffi għall-użu tan-netwerks ta’ trażmissjoni

(88) Il-finanzjament tad-dħul awtorizzat tal-operaturi tal-ħażna ġej, minn naħa waħda, minn introjtu riċevut direttament mill-operaturi tal-ħażna u, min-naħa l-oħra, fejn dan l-introjtu huwa inqas mid-dħul awtorizzat, minn kumpens għall-ħażna ugwali għad-differenza bejn id-dħul awtorizzat u l-introjtu miġbur direttament. Kumpens = dħul awtorizzat – introjtu miġbur direttament

(89) Id-dħul riċevut direttament mill-operaturi jiġi prinċipalment minn irkantijiet, iżda wkoll minn kwalunkwe kuntratt storiku fit-tul u servizzi addizzjonali possibbli.

(90) Il-kumpens għall-ħażna jinġabar mit-TSOs mingħand it-trasportaturi tal-gass naturali permezz ta’ miżata ddedikata, l-“ispiża tal-ħażna”, fi ħdan it-tariffa tal-użu tan-netwerk tat-trażmissjoni (it-tariffa ATRT) fil-kundizzjonijiet stabbiliti mis-CRE (ara l-premessa (21)).

(91) Preliminarjament, għandu jiġi speċifikat li, fi Franza, hemm żewġ OSTs, jiġifieri żewġ detenturi ta’ awtorizzazzjoni sabiex jiġu operati pipelines ta’ trażmissjoni tal-gass naturali skont l-Artikolu L.431-1 tal-Kodiċi tal-Enerġija: GRTgaz u Teréga (preċedentement TIGF).

(92) GRTgaz hija kumpanija pubblika b’responsabbiltà limitata, 75 % minnha proprjetà ta’ ENGIE u 25 % proprjetà tas-Société d’Infrastructures Gazière. GRTgaz, ikkontrollata direttament minn ENGIE, hija indipendenti minn partijiet oħra tal-impriża integrata vertikalment tagħha (il-Grupp ENGIE) skont il-mudell ta’ TSO indipendenti, filwaqt li tiżgura s-separazzjoni effettiva tal-attivitajiet tat-TSOs mill-attivitajiet ta’ ġenerazzjoni jew forniment (24).

(93) Kif deskritt fil-premessa (9), Teréga hija 40,5 % proprjetà ta’ Snam, 31,5 % ta’ GIC, 18 % ta’ EDF Investissement u 10 % ta’ Predica. Teréga tivverifika wkoll il-kundizzjonijiet ta’ TSO indipendenti (25).

3.8.1. L-istabbiliment tal-ispiża tal-ħażna fit-tariffi tal-użu tan-netwerks ta’ trażmissjoni mis-CRE

(94) Skont is-sitt subparagrafu tal-Artikolu L.452-1 tal-Kodiċi tal-Enerġija, “It-tariffi għall-użu tan-netwerks ta’ trażmissjoni tal-gass naturali għandhom jinġabru mill-operaturi ta’ dawn in-netwerks. L-operaturi ta’ netwerks ta’ trażmissjoni għandhom iħallsu lill-operaturi tal-ħażna tal-gass naturali taħt l-art imsemmija fl-Artikolu L. 421-3-1 parti mill-ammont miġbur skont it-termini stabbiliti mill-Kummissjoni Regolatorja tal-Enerġija”.

(95) Skont l-Artikolu L.452-2 tal-Kodiċi tal-Enerġija, “Il-metodi użati sabiex jiġu stabbiliti tariffi għall-użu tan-netwerks ta’ trażmissjoni tal-gass naturali […] għandhom jiġu stabbiliti mill-Kummissjoni Regolatorja tal-Enerġija”.

(96) Abbażi ta’ dawn id-dispożizzjonijiet, permezz tad-Deċiżjoni Nru 2018-069, tat-22 ta’ Marzu 2018 (26), is-CRE stabbiliet it-termini għall-kalkolu tal-ispiża tal-ħażna, applikabbli mill-1 ta’ April 2018.

(97) L-ispiża tal-ħażna mħallsa minn kull trasportatur għandha, skont is-CRE, tirrifletti l-valur tas-“sigurtà tal-forniment”, jiġifieri r-rimunerazzjoni għall-ħażna li tagħti prijorità lill-forniment tal-gass naturali lill-klijenti li l-forniment tagħhom ma jistax jiġi interrott, b’mod partikolari l-klijenti domestiċi.

3.8.2. Ħlas ta’ spiża ta’ ħażna minn trasportaturi u fatturazzjoni mill-ġdid lill-klijenti finali

(98) Fir-rigward tal-obbligu ta’ ħlas tal-ispiża tal-ħażna mit-trasportaturi, permezz tad-Deċiżjoni tagħha tat-22 ta’ Marzu 2018, is-CRE introduċiet l-ispiża tal-ħażna fit-tariffi ATRT billi introduċiet dispożizzjonijiet ġodda fid-Deċiżjoni Nru 2018-022 tas-7 ta’ Frar 2018 dwar l-evoluzzjoni tat-tariffa għall-użu tan-netwerks ta’ trażmissjoni tal-gass naturali ta’ GRTgaz u TIGF fl-1 ta’ April 2018.

(99) Minn din l-emenda jirriżulta li “kwalunkwe trasportatur li jiġi assenjat il-kapaċità ta’ konsenja kostanti lil mill-inqas Punt ta’ Interfaċċa għad-Distribuzzjoni u t-Trasport (PITD) wieħed għandu jkun suġġett għal spiża tal-ħażna bbażata fuq il-modulazzjoni tax-xitwa tal-klijenti tiegħu, konnessi man-netwerks pubbliċi ta’ trażmissjoni tal-gass, fil-portafoll tiegħu fl-ewwel jum ta’ kull xahar”.

(100) It-“trasportatur” jirreferi għal kwalunkwe “persuna fiżika jew ġuridika li tidħol f’kuntratt ma’ TSO għall-forniment fuq in-netwerk ta’ trażmissjoni tal-gass. It-trasportatur huwa, skont il-każ, il-klijent eliġibbli, il-fornitur jew ir-rappreżentant awtorizzat tagħhom”. PITD huwa definit bħala “punt ta’ interfaċċa fiżiku jew nozzjonali bejn netwerk ta’ trażmissjoni u netwerk pubbliku ta’ distribuzzjoni”.

(101) Barra minn hekk, mill-kliem tas-sitt subparagrafu tal-Artikolu L.452-1 tal-Kodiċi tal-Enerġija jirriżulta li l-OSTs għandhom jiġbru t-tariffi ATRT (ara l-premessa (94) “għandhom jinġabru”).

(102) Fir-rigward tat-trasferiment tal-ispiża tal-ħażna lill-utenti finali, is-CRE indikat li t-trasportaturi se jittrasferixxu l-ispiża tal-ħażna lill-klijenti finali tagħhom li jdaħħlu l-bażi tal-kumpens fil-parti “Trasport” tal-fattura tagħhom. Is-CRE ma għandhiex il-lista tal-klijenti kkonċernati.

(103) B’mod aktar speċifiku, dan it-trasferiment huwa obbligatorju biss skont it-tariffi rregolati għall-bejgħ tal-gass naturali skont l-Artikoli L.445-3 u R.445-3 tal-Kodiċi tal-Enerġija (27). Għall-offerti tas-suq, dan it-trasferiment huwa għażla diskrezzjonali tal-fornitur.

3.8.3. Distribuzzjoni ta’ fondi miġbura mit-TSOs fost l-operaturi tal-ħażna skont il-modalitajiet stabbiliti mis-CRE

(104) Skont id-deċiżjoni tas-CRE dwar l-ispiża tal-ħażna, ladarba jinġabar, l-introjtu mill-ispiża tal-ħażna jiġi rritornat mit-TSOs lid-diversi operaturi tal-ħażna fuq bażi pro rata għall-kumpens li għandu jiġi riċevut (28). Il-proporzjon allokat lil kull operatur jikkorrispondi għall-proporzjon bejn il-kumpens annwali stmat tal-operatur u l-kumpens totali stmat għall-operaturi kollha tal-operaturi regolati tal-ħażna, kif stabbilit mis-CRE. Dawn il-proporzjonijiet huma speċifikati kull sena fid-deċiżjoni tas-CRE li timmodifika l-ispiża tal-ħażna.

(105) Għal dan il-għan, skont id-deċiżjoni tas-CRE, it-TSOs għandhom jikkonkludu kuntratt ma’ kull operatur tal-ħażna sabiex jirregolaw il-modalitajiet għall-forniment tal-ġbir u r-rimborż tal-kumpens, li l-ispiża tiegħu hija stabbilita mis-CRE u koperta mid-dħul awtorizzat tal-operaturi. Għas-sena 2018, din l-ispiża għandha tkun ta’ EUR 130 000 għal kull TSO għal kull operatur tal-ħażna (29).

3.9. Baġit

(106) Kull sena, l-ammont totali tal-kumpens imħallas lill-operaturi regolati jiddependi fuq l-introjtu mill-irkant u d-dħul awtorizzat stabbilit mis-CRE. Il-kumpens imħallas lit-tliet operaturi tal-ħażna regolati ammonta għal EUR 528 miljun fl-2018, EUR 540 miljun fl-2019 u EUR 251 miljun fl-2020. 2018 (EUR miljun) 2019 (EUR miljun) 2020 (EUR miljun) Storengy 402 392 199 Teréga 101 113 25 Géométhane 26 36 28 Total 528 540 251 Tabella 5: Bilanċ tal-kumpens għall-ħażna għas-snin 2018, 2019 u 2020

3.10. It-tul ta’ żmien

(107) Id-dispożizzjonijiet tal-Liġi dwar l-Idrokarburi relatati mal-mekkaniżmu regolatorju tal-operaturi tal-ħażna daħlu fis-seħħ fl-1 ta’ Jannar 2018. Is-CRE stabbiliet id-dħul awtorizzat tal-operaturi tal-ħażna mill-1 ta’ Jannar 2018. Barra minn hekk, l-ewwel irkantijiet tal-kapaċitajiet tal-ħażna seħħew mill-5 sad-29 ta’ Marzu 2018 għall-perjodu 2018-2019 u saru bejn l-2019 u l-2020 u bejn l-2020 u l-2021 (ara t-Tabella 2 fil-premessa (54)).

(108) Barra minn hekk, l-ispiża tal-ħażna ġiet introdotta fit-tariffa ATRT mill-1 ta’ April 2018. Inizjalment, is-CRE stabbiliet id-dħul awtorizzat stmat għal perjodu regolatorju ta’ sentejn (30). Imbagħad hija armonizzat il-qafas regolatorju għall-operaturi tal-ħażna ma’ dak tat-tariffi oħra tal-infrastruttura. Din it-tieni tariffa tal-ħażna tapplika għall-perjodu 2020-2023 (31).

(109) Bħalissa, l-awtoritajiet Franċiżi ma jipprevedux data għat-tmiem tal-mekkaniżmu. Min-naħa l-oħra, il-kamp ta’ applikazzjoni tal-mekkaniżmu ġie definit mill-aħħar PPE (32) sar-reviżjoni tiegħu. Din ir-reviżjoni tal-PPE hija ppjanata għall-2023 u se ssir mhux aktar tard mill-31 ta’ Diċembru 2028.

3.11. Impenji

(110) L-awtoritajiet Franċiżi għamlu żewġ impenji. L-ewwel nett, l-awtoritajiet Franċiżi impenjaw ruħhom li jippreżentaw rapport lill-Kummissjoni qabel tmiem l-2024. Il-punti li għandhom jiġu koperti f’dan ir-rapport huma li ġejjin: — informazzjoni dwar l-implimentazzjoni tal-miżura fil-perjodu preċedenti (2018-2023), b’mod partikolari r-riżultati tal-irkantijiet f’termini ta’ volumi u prezzijiet u l-ammonti ta’ rimunerazzjoni riċevuti għal kull sit; — ħarsa ġenerali aġġornata lejn il-funzjonament tas-suq tal-gass naturali fi Franza, b’mod partikolari l-elementi li jiġġustifikaw il-kontinwazzjoni tal-miżura għall-perjodu 2023-2028, inkluż il-livell tal-firxa, il-livell tad-domanda, l-investimenti fin-netwerk tal-gass fi Franza u barra mill-pajjiż, u l-investimenti fit-terminali tal-LNG; — informazzjoni dwar ir-reviżjoni tal-PPE fl-2023 u l-impatt possibbli tagħha fuq il-kamp ta’ applikazzjoni tal-miżura; — il-metodu tal-kalkolu tar-rimunerazzjoni garantita fil-perjodu regolatorju 2023-2028. Fil-każ ta’ bidla fil-metodu ta’ kalkolu, il-Kummissjoni tixtieq informazzjoni dwar ir-raġunijiet għall-bidla; — id-data dwar l-impatt tal-miżura fuq il-kompetizzjoni, li tiffoka fuq id-distorsjonijiet potenzjali tal-kompetizzjoni identifikati fid-Deċiżjoni, pereżempju l-impatt tal-miżura fuq il-faċilitajiet tal-ħażna tal-gass naturali fi Stati Membri ġirien, fuq l-interkonnetturi u fuq it-terminali tal-metan Franċiżi. Dawk l-elementi għandhom ikunu appoġġati minn data storika dwar l-użu ta’ dawk l-assi kif ukoll minn bidliet rilevanti fir-reġim regolatorju fir-rigward tal-ħażna tal-gass naturali fil-pajjiżi ġirien ta’ Franza. L-impatt tal-miżura fuq il-kummerċ bl-imnut Franċiż għandu jiġi vvalutat u kkwantifikat ukoll.

(111) It-tieni nett, l-awtoritajiet Franċiżi jimpenjaw ruħhom li jippubblikaw l-informazzjoni li ġejja fuq sit web komprensiv iddedikat għall-għajnuna mill-Istat fi Franza (33) u t-Transparency Award Module (Modulu ta’ Trasparenza tal-Għotjiet): link għat-test sħiħ tal-mekkaniżmu u l-modalitajiet ta’ implimentazzjoni tiegħu; l-identità tal-benefiċjarji tal-flussi finanzjarji; il-forma tal-flussi finanzjarji; l-ammont mogħti lil kull benefiċjarju; id-data tal-għoti; it-tip ta’ intrapriża (SME/intrapriża kbira), ir-reġjun li fih huwa stabbilit il-benefiċjarju u s-settur ekonomiku ewlieni li fih jopera l-benefiċjarju.

3.12. Deskrizzjoni tar-raġunijiet għall-bidu tal-proċedura ta’ investigazzjoni formali

(112) Il-Kummissjoni hija tal-fehma preliminari, fid-deċiżjoni ta’ ftuħ tagħha, li l-mekkaniżmu regolatorju jikkostitwixxi għajnuna mill-Istat skont it-tifsira tal-Artikolu 107(1) tat-TFUE, li tista’ tkun kompatibbli mas-suq intern skont l-Artikolu 107(3)(c) tat-TFUE. Madankollu, fl-istadju tal-proċedura ta’ investigazzjoni formali, il-Kummissjoni kienet esprimiet dubji dwar il-proporzjonalità tal-mekkaniżmu regolatorju u l-eżistenza ta’ distorsjonijiet tal-kompetizzjoni.

(113) B’mod iktar speċifiku, minn naħa waħda, il-Kummissjoni kienet iddikjarat li, għall-finijiet tad-determinazzjoni tad-dħul awtorizzat tal-operaturi ta’ ħażna, is-CRE tippermetti lill-operaturi tal-ħażna jiksbu dħul mill-kapital fiss. Il-kalkolu ta’ din ir-rimunerazzjoni jinvolvi l-valutazzjoni tal-valur tal-assi regolati. Il-Kummissjoni esprimiet dubji dwar il-proċess ta’ valutazzjoni ekonomika indipendenti tal-valur tas-suq tal-assi fiż-żmien tal-implimentazzjoni tal-mekkaniżmu regolatorju mis-CRE, li seta’ jqajjem dubji dwar il-proporzjonalità tal-miżura.

(114) Min-naħa l-oħra, fid-dawl tal-informazzjoni pprovduta lill-Kummissjoni fil-kuntest tal-proċedura ta’ investigazzjoni formali, il-Kummissjoni ma setgħetx teskludi l-fatt li l-mekkaniżmu jintroduċi distorsjonijiet tal-kompetizzjoni. Dawn id-distorsjonijiet eċċessivi tal-kompetizzjoni kienu jeżistu (i) bejn il-fornituri tal-gass naturali Franċiżi u dawk ta’ Stati Membri oħra, (ii) bejn, minn naħa waħda, l-operaturi tal-ħażna tal-gass naturali u, min-naħa l-oħra, l-operaturi tal-LNG u l-operaturi tal-interkonnetturi u (iii) bejn l-operaturi tal-ħażna tal-gass naturali Franċiżi u dawk ta’ Stati Membri oħra.

4. KUMMENTI MINN FRANZA

(115) Franza bagħtet l-osservazzjonijiet tagħha lill-Kummissjoni flimkien mal-kummenti tas-CRE mehmuża magħhom. Il-kummenti tas-CRE huma għalhekk ikkunsidrati bħala parti integrali mill-kummenti ta’ Franza.

(116) Franza tqis li d-dubji espressi mill-Kummissjoni dwar ir-riforma tal-ħażna tal-gass naturali huma infondati.

4.1. L-eżistenza tal-għajnuna

(117) L-ewwel nett, Franza tikkontesta li l-miżura inkwistjoni tinvolvi riżorsi tal-Istat. Barra minn hekk, skont Franza, ma jistax jitqies li t-tranżizzjoni minn reġim negozjat għal reġim regolat tikkostitwixxi vantaġġ ekonomiku għall-operatur li huwa obbligat jagħmel dan. Hija tikkontesta wkoll il-fatt li l-operaturi tal-interkonnetturi u tat-terminali tal-metan huma kompetituri tal-operaturi tal-ħażna.

(118) Imbagħad, fir-rigward tal-finanzjament minn riżorsi tal-Istat, Franza tikkontesta l-fatt li l-kopertura ta’ parti mill-ispejjeż tal-operaturi tal-infrastruttura essenzjali għall-ħażna tal-gass naturali għandha n-natura ta’ kontribuzzjoni obbligatorja. It-tariffa għall-użu tan-netwerks ta’ trażmissjoni tal-gass naturali għandha titħallas mill-fornituri tal-gass naturali bi skambju għas-servizz tat-trasport, servizz b’livell għoli ta’ affidabbiltà u kapaċità fit-tul biex tintlaħaq domanda raġonevoli (34).

(119) Franza tinnota wkoll li t-trasferiment tat-tariffa għall-użu tan-netwerk ta’ trażmissjoni fuq il-fattura tal-konsumatur tal-gass naturali hija obbligatorja biss għall-konsumaturi li jagħżlu li jibbenefikaw mit-tariffi regolati għall-bejgħ tal-gass naturali. Skont Franza, l-offerti bit-tariffa regolata tal-bejgħ jirrappreżentaw minoranza tal-forniment tal-gass naturali fi Franza (35), aktar u aktar peress li t-tariffi regolati għall-bejgħ tal-gass naturali għandhom jiġu tterminati f’diversi stadji (36).

(120) Barra minn hekk, fir-rigward tal-vantaġġ mogħti, Franza tinnota, l-ewwel nett, li d-determinazzjoni tal-ispiża tal-kapital tqis l-aktar riskju baxx għall-attivitajiet regolati minn redditu fuq il-kapital aktar baxxa meta mqabbel ma’ attivitajiet mhux regolati. It-tieni, Franza tikkontesta l-fatt li l-introjtu riċevut minn operatur tal-ħażna taħt is-sistema regolata huwa sistematikament ogħla minn dak riċevut minn dan l-istess operatur fil-kuntest ta’ reġim innegozjat (37). Barra minn hekk, Franza tfakkar li l-qafas regolatorju implimentat mill-2018 huwa simetriku: il-“kumpens” jista’ jitreġġa’ lura u jitħallas mill-operaturi tal-ħażna jekk l-introjtu tal-kummerċjalizzazzjoni jaqbeż id-dħul awtorizzat stabbilit mis-CRE. Għalhekk, il-mudell regolat ma jistax jinfired mill-obbligi u t-telf ta’ opportunità ekonomika imposti fuq l-operaturi tal-ħażna fil-qafas ta’ dan il-mudell regolat.

(121) Id-deprezzament kontabbli ta’ EUR 494 miljun, irreġistrat mill-grupp ENGIE fir-rigward tal-attività ta’ ħażna regolata tiegħu ftit jiem wara l-pubblikazzjoni tal-parametri użati mis-CRE għat-tariffa tal-ħażna, juri dan it-telf fl-aspettattivi ta’ qligħ assoċjat ma’ kundizzjonijiet favorevoli tas-suq. Fl-aħħar nett, Franza tinnota li l-introduzzjoni tal-mekkaniżmu regolatorju ma wassalx għal żieda fid-dħul tal-operaturi tal-ħażna Franċiżi bejn l-2017 u l-2018, ħlief għall-kumpanija Storengy. Franza tenfasizza wkoll li Storengy, fil-livelli tal-firxiet komparabbli, tirċievi fi ħdan il-qafas regolat, dħul awtorizzat iktar baxx mid-dħul mill-kummerċjalizzazzjoni skont ir-reġim innegozjat.

(122) Franza tqis li mhuwiex xieraq li wieħed jippersisti fuq is-sitwazzjoni tal-operaturi tal-ħażna li jinsabu fi Stati Membri oħra meta tiġi analizzata n-natura selettiva tal-vantaġġ mogħti. Fil-fatt, hija tikkwota l-Qorti Ġenerali u l-Qorti tal-Ġustizzja, li ddikjaraw li “l-kundizzjoni dwar is-selettività […] tista’ tiġi evalwata biss fuq livell ta’ Stat Membru wieħed” (38). Fi kwalunkwe każ, Franza tinnota li l-operaturi tal-ħażna minn Stati Membri oħra mhumiex f’sitwazzjoni fattwali u legali komparabbli fid-dawl tal-għan segwit mill-miżura inkwistjoni, jiġifieri li tiġi żgurata s-sigurtà tal-forniment tal-gass naturali fi Franza.

(123) Fir-rigward tal-operaturi tal-interkonnetturi, minn naħa, u l-operaturi tat-terminali tal-metan, min-naħa l-oħra, Franza tfakkar li dawn l-operaturi huma kollha rregolati fi Franza (39). Għalhekk huma jibbenefikaw minn mekkaniżmi regolatorji simili ħafna għal dawk użati għall-ħażna, inkluż l-istabbiliment mir-regolatur ta’ dħul awtorizzat biex ikopri l-ispejjeż tagħhom. Għalhekk Franza tqis li ma jistax jiġi kkontestat il-fatt li l-miżura inkwistjoni tagħti vantaġġ selettiv lil dawn l-operaturi meta mqabbla mal-operaturi tal-interkonnetturi tal-gass u tat-terminali tal-metan.

(124) Fir-rigward tal-effett fuq il-kompetizzjoni u l-kummerċ bejn l-Istati Membri, Franza tqis li l-operaturi tal-interkonnetturi u tat-terminali tal-metan mhumiex f’kompetizzjoni mal-operaturi tal-ħażna (ara wkoll il-premessi (133) et seq.).

4.2. Il-kompatibbiltà tal-miżura inkwistjoni mas-suq intern

4.2.1. Proporzjonalità

(125) Franza tispjega li r-regolamentazzjoni bbażata fuq l-ispejjeż tal-operaturi hija approċċ mifrux fost ir-regolaturi Ewropej. Dan jiżgura li l-operaturi jkollhom biżżejjed dħul biex iżommu l-attività tagħhom kif ukoll li l-konsumaturi finali ma jħallsux għall-ħażna bi prezz ogħla mill-prezz tas-servizz ipprovdut. Għall-kuntrarju, Franza tispjega li, fil-fehma tagħha, metodu bbażat fuq il-livell ta’ firxiet ikun volatili u jista’, skont l-iżvilupp tal-prezzijiet tas-suq fi żmien qasir, ma jiżgurax li l-ispejjeż tal-operaturi jkunu koperti jew, għall-kuntrarju, jiġġeneraw profitti indebiti.

(126) Sabiex jiġi stabbilit il-livell tat-tariffa tal-ħażna, is-CRE adottat regolamentazzjoni bbażata fuq il-kopertura tal-ispejjeż li l-operaturi jqisu li huma effiċjenti. Għalhekk, hija tistabbilixxi dħul awtorizzat għal kull operatur b’mod li jkopri l-ispejjeż irrappreżentati mill-ispejjeż operattivi, kif ukoll mid-deprezzament tal-assi u l-ispiża tal-kapital. Sabiex tiddefinixxi l-livell inizjali tal-BAR fl-1 ta’ Jannar 2018 għall-operaturi tal-ħażna, is-CRE vvalutat mill-ġdid il-valur kontabilistiku gross tal-assi tal-operaturi fil-31 ta’ Diċembru 2016 (ara l-premessi (55) et seq. dwar l-istabbiliment tad-dħul awtorizzat).

(127) Alternattivament, Franza tipprovdi evidenza analitika addizzjonali biex turi li metodi oħra jwasslu għal riżultati tal-BAR konsistenti mal-metodu tas-CRE.

(128) Il-valur tal-operaturi tal-ħażna fil-kontijiet tal-azzjonisti tagħhom jiġi ddeterminat skont l-istandards tal-kontabbiltà u abbażi tal-prospett tad-dħul mistenni mill-attività fit-tul. Għal Storengy, is-CRE użat valur tal-BAR inizjali ta’ EUR 3,5 biljun għall-valutazzjoni ta’ Storengy fil-kontijiet ta’ ENGIE fil-31 ta’ Diċembru 2016 ta’ [EUR 3 sa 5 biljun]. Għal Teréga, is-CRE użat valur tal-BAR inizjali ta’ EUR 1 156 miljun għal valutazzjoni tal-kamp ta’ applikazzjoni tal-ħażna fil-kontijiet tal-kumpanija omm fil-31 ta’ Diċembru 2016 ta’ madwar [EUR 1 sa 2 biljun].

(129) It-tranżazzjonijiet riċenti jgħinu wkoll biex jiġi kjarifikat il-valur tal-kumpaniji u l-valutazzjoni tal-attivitajiet ta’ ħażna fil-kuntest tat-tranżazzjonijiet. Pereżempju, fuq il-bażi tat-tranżazzjonijiet fil-kapital tal-kumpanija Teréga fl-2013 (40) u fl-2015 (41), il-valur tal-assi fil-perimetru tal-ħażna huwa stmat għal [EUR 1 sa 2 biljun].

(130) Barra minn hekk, Franza ssemmi li konsulenti esterni ħadmu wkoll fuq il-valutazzjoni tal-BAR tal-operaturi. Għal Storengy, ir-riżultat tal-kalkolu mwettaq mill-konsulent […] għas-CRE huwa ta’ [EUR 3 sa 5 biljun]. Franza tirreferi wkoll għall-istudju ta’ PwC, ikkummissjonat minn Teréga, li jivvalorizza l-BAR fl-2018 bejn [EUR 1 sa 2 biljun].

(131) Fl-aħħar nett, Franza tqis li metodu alternattiv, li jikkonsisti mir-rikostituzzjoni tar-rekord tal-introjtu tal-operatur, sabiex jiġi ddeterminat jekk ġewx koperti l-investimenti passati permezz tiegħu, ma jkunx sod biżżejjed biex jiddetermina l-valur tal-BAR. Effettivament, tali metodu jkun jinvolvi rikostituzzjoni, mid-data ta’ kummissjonar inizjali, tal-eqdem assi ta’ ħażna (it-tmiem tas-snin 50), tal-flussi tal-kontanti liberi ta’ kull operatur li jipproduċi l-likwidità disponibbli tal-operatur wara l-finanzjament tal-ħtieġa tiegħu għal kapital operattiv, tat-taxxi tiegħu u tal-investimenti tiegħu, sabiex iqabbilhom mal-valur gross tal-assi.

(132) Dan ir-rekord jidher partikolarment kumpless biex jerġa’ jinbena, kemm bl-isforz ta’ dokumentazzjoni komprensiva meħtieġ kif ukoll bl-iżviluppi organizzattivi u kapitali tal-kumpaniji tal-ħażna attwali: minn naħa waħda, peress li Storengy hija parti minn mudell integrat fi ħdan Gaz de France/GDF Suez, ir-rikostruzzjoni tar-rekord timplika neċessarjament preżunzjonijiet ta’ tmiem tal-attività. Min-naħa l-oħra, Teréga kienet suġġetta għal ċessjonijiet suċċessivi.

4.2.2. L-effetti negattivi fuq il-kompetizzjoni u l-kummerċ

(133) Fir-rigward tad-distorsjonijiet tal-kompetizzjoni bejn il-fornituri Franċiżi u l-fornituri minn Stati Membri oħra li jissottoskrivu għall-kapaċità tal-ħażna fi Franza, Franza tispjega li n-“nazzjonalità” tal-fornitur ma għandha l-ebda impatt. L-irkantijiet pubbliċi għandhom ikunu miftuħa għall-atturi kollha b’awtorizzazzjoni għall-forniment tal-gass naturali. Din l-awtorizzazzjoni għall-forniment mhijiex ristretta għall-fornituri Franċiżi biss u tista’ tinkiseb minn kwalunkwe persuna stabbilita fit-territorju ta’ Stat Membru tal-Unjoni (42). It-tieni nett, l-awtoritajiet Franċiżi jfakkru li, għall-istess servizz ta’ trasport, l-istess tariffa għall-użu tan-netwerks ta’ trażmissjoni tal-gass naturali hija applikata għall-fornituri Franċiżi u għall-fornituri minn Stati Membri oħra.

(134) Barra minn hekk, skont Franza, il-ħażniet mhumiex f’kompetizzjoni mal-interkonnetturi u t-terminali tal-metan. Franza tosserva, l-ewwel nett, li l-Kummissjoni qatt ma evalwat l-eżistenza ta’ suq uniku li jinkludi l-ħażna tal-gass naturali, l-infrastruttura ta’ rigassifikazzjoni u l-interkonnetturi. Barra minn hekk, Franza tinnota li, fl-analiżi tal-kapaċità tas-sistema tal-gass li tissodisfa domanda raġonevoli, l-infrastrutturi essenzjali għall-ħażna tal-gass naturali jikkomplementaw l-użu sħiħ tal-interkonnetturi u l-użu sħiħ tal-kapaċitajiet tat-terminali tal-metan, sal-livell tal-istokkijiet disponibbli ta’ gass naturali likwifikat.

(135) Barra minn hekk, Franza tinnota li l-Kummissjoni rrikonoxxiet diversi drabi l-eżistenza ta’ suq separat għall-ħażna taħt l-art tal-gass naturali, kemm fi Franza (43), kif ukoll fi Stati Membri oħra (44). Fid-dawl tar-riżultati ta’ investigazzjoni tas-suq li tikkonċerna tranżazzjoni fit-territorju Franċiż, il-Kummissjoni nnutat in-nuqqas ta’ sostitwibbiltà bejn il-ħażna u forom oħra ta’ flessibbiltà (45). Franza tinnota wkoll li f’żewġ deċiżjonijiet, il-Kummissjoni kkunsidrat li s-suq għall-ħażna tal-gass naturali kien reġjonali jew saħansitra nazzjonali (46).

(136) Franza tqis li kull strument ta’ flessibbiltà għandu l-funzjonalitajiet u l-karatteristiċi tiegħu stess, li jipprevjenu s-sostituzzjoni mal-istrumenti ta’ flessibbiltà l-oħra. L-interkonnetturi jippermettu li t-territorju jiġi fornut bil-gass naturali. Fin-nuqqas ta’ ħażna, ikun meħtieġ li d-daqs tal-interkonnetturi jiġi ddisinjat sabiex ikun jista’ jiġi ggarantit il-forniment ta’ gass naturali fit-territorju Franċiż matul il-konsum massimu. Għalhekk, tali disinn ma jkunx effettiv. Barra minn hekk, l-UE għandha l-għan li tnaqqas il-konsum tal-gass naturali. L-ebda investiment ġdid mhu previst fl-interkonnetturi disponibbli għal Franza fil-preżent. Id-domanda tal-Kummissjoni dwar il-kompetizzjoni u s-sinjali ta’ investiment fit-tul hija għalhekk purament teoretika.

(137) It-terminali tal-metan joffru l-possibbiltà ta’ arbitraġġ biex it-territorju jiġi fornut bl-inqas spiża possibbli. Id-disponibbiltà tal-LNG hija inċerta u tiddependi ħafna fuq il-kundizzjonijiet tad-domanda u l-provvista globali li regolarment jiddevjaw il-merkanzija. Barra minn hekk, it-terminali tal-metan għandhom kapaċità ta’ ħażna limitata (47), li taħt l-aħjar kundizzjonijiet ma setgħetx tiġi mobilizzata għal aktar minn ħamest ijiem. Madankollu, dan il-perjodu huwa iqsar mit-tul ta’ żmien medju ta’ perjodu kiesaħ, li jdum bejn 5 u 15-il jum, u b’hekk ma jipprovdix biżżejjed żmien biex timmobilizza l-wasla tal-merkanzija malajr biżżejjed biex tiġi evitata interruzzjoni fl-emissjonijiet (48).

(138) Għalhekk, il-ħażniet tal-gass naturali jipprovdu servizz ta’ flessibbiltà interstaġjonali li ma jista’ jiġi pprovdut la minn interkonnetturi f’kundizzjonijiet ekonomiċi komparabbli u lanqas minn terminali tal-metan. Min-naħa l-oħra, l-eżistenza ta’ ħażniet fi Franza ma tistax tkun biżżejjed sabiex tiżgura s-sigurtà tal-forniment tal-gass naturali fi Franza. L-interkonnetturi u t-terminali tal-metan għadhom essenzjali biex jiġi fornut it-territorju.

(139) Għalhekk, dawn it-tipi differenti ta’ infrastrutturi huma komplementari u mhux f’kompetizzjoni biex jiżguraw is-sigurtà tal-forniment ta’ Franza.

(140) Anki jekk l-interkonnetturi, it-terminali tal-metan u l-ħażna tal-gass naturali jitqiesu li huma f’kompetizzjoni, Franza tfakkar li l-interkonnetturi Franċiżi u t-terminali tal-metan huma kollha rregolati, bl-eċċezzjoni tat-terminal ta’ Dunkirk. B’riżultat ta’ dan, il-profittabbiltà ta’ dawn l-infrastrutturi tikkorrispondi għar-rata ta’ redditu fuq l-assi stabbilita mis-CRE. B’riżultat ta’ dan, l-implimentazzjoni tar-regolamentazzjoni tal-ħażna ma jistax ikollha impatt fuq il-profittabbiltà ta’ infrastrutturi regolati oħra.

(141) Barra minn hekk, Franza tfakkar li l-avvenimenti reċenti jikkontradixxu ipoteżi possibbli ta’ kompetizzjoni dannuża għall-interkonnetturi jew għat-terminali tal-metan. Sa minn tmiem l-2018, l-użu tat-terminali Franċiżi u Ewropej laħaq livelli partikolarment għoljin meta mqabbel ma’ dawn l-aħħar 10 snin. Barra minn hekk, l-operaturi tat-terminali tal-metan reċentement nedew b’suċċess proċeduri biex jikkummerċjalizzaw il-kapaċitajiet tagħhom għal żmien medju. Ir-regolamentazzjoni tal-ħażna, flimkien mal-fużjoni taż-żoni fi Franza implimentata fi tmiem l-2018, ikkontribwew bil-kbir għat-titjib tal-profondità u l-likwidità tas-suq Franċiż u tal-Punent tal-Ewropa.

(142) Franza tikkontesta wkoll li r-regolamentazzjoni tal-ħażna tista’ tnaqqas l-inċentivi biex jintużaw it-terminali tal-metan u l-interkonnetturi eżistenti. L-inċentivi għall-użu jiġu minn sinjali tal-prezz mis-swieq differenti tal-gass naturali (49). F’dan il-kuntest, il-ħażniet huma mezz addizzjonali biex jiġu ottimizzati l-ispejjeż tal-forniment tal-gass naturali u biex wieħed jibbenefika minn prezzijiet tas-suq kompetittivi.

(143) Franza tinnota wkoll li d-deċiżjonijiet ta’ investiment fl-interkonnetturi u fit-terminali tal-metan huma bbażati fuq strateġiji ta’ forniment li mhumiex affettwati b’mod negattiv mill-ħażna tal-gass naturali.

(144) Fl-aħħar nett, Franza tqis li s-sitwazzjoni tal-operaturi tal-ħażna fi Stati Membri oħra bl-ebda mod ma hija affettwata mill-miżura inkwistjoni. L-awtoritajiet Franċiżi jinnotaw li d-disinn tas-sistema tal-gass Franċiża, ibbażat b’mod partikolari fuq il-kunsiderazzjoni ta’ 100 % tal-kapaċitajiet disponibbli għall-interkonnetturi, jimplika awtomatikament li jitqiesu l-mezzi ta’ forniment li jinsabu wara l-interkonnetturi, b’mod partikolari l-infrastrutturi tal-ħażna tal-gass naturali li tinsab fi Stati Membri oħra tal-Unjoni. L-awtoritajiet Franċiżi jinnutaw ukoll li xi wħud minn dawn l-infrastrutturi huma rregolati wkoll.

(145) Il-bejgħ tal-kapaċitajiet ta’ ħażna jsir permezz ta’ rkantijiet u bil-prezz tas-suq. Konsegwentement, il-miżura inkwistjoni ma tpoġġix fi żvantaġġ lill-operaturi tal-ħażna fi Stati Membri oħra. Barra minn hekk, il-miżura inkwistjoni jista’ jkollha biss effett minimu fuq il-formazzjoni tal-prezzijiet. Il-ħażniet Franċiżi jippermettu li jinħażen madwar 130 TWh (50), li huwa żgħir meta mqabbel mal-kwantitajiet innegozjati fis-swieq. Fl-2018, ġew skambjati 28 220 TWh fuq it-TTF (51).

(146) L-operaturi tal-ħażna fid-diversi Stati Membri huma għalhekk kollha suġġetti għal kundizzjonijiet tas-suq li fihom il-ħażniet Franċiżi ftit li xejn għandhom effett, b’tali mod li ma jistax jitqies li l-profittabbiltà tagħhom tista’ tonqos minħabba l-implimentazzjoni tal-miżura inkwistjoni.

(147) Franza tinnota, barra minn hekk, li l-fatturi tat-tagħbija għall-ħażna fil-Ġermanja u fil-Belġju laħqu livelli għoljin, li żdiedu bejn l-2018 u l-2019 (52). Dawn il-livelli għoljin juru li r-regolamentazzjoni tal-ħażniet Franċiżi ma ċċaħħadx lill-operaturi minn Stati Membri oħra milli jbigħu l-kapaċitajiet tal-ħażna kollha tagħhom f’kuntest favorevoli tas-suq.

5. KUMMENTI MILL-PARTIJIET IKKONĊERNATI

(148) Il-Kummissjoni rċeviet kummenti mingħand 18-il parti interessata, inklużi t-tliet benefiċjarji tal-miżura. Il-kummenti tagħhom huma miġbura fil-qosor fil-premessi (149) sa (233).

5.1. Kummenti mill-benefiċjarji tal-miżura

5.1.1. Géométhane

(149) Géométhane tenfasizza l-effetti pożittivi tal-introduzzjoni tal-miżura fir-rigward tal-għan tas-sigurtà tal-enerġija. B’appoġġ għall-argumenti tagħha, Géométhane ppreżentat rapport dettaljat lill-Kummissjoni (53).

5.1.1.1. L-eżistenza tal-għajnuna

(150) Il-miżura inkwistjoni ma tikkostitwixxix għajnuna mill-Istat, skont Géométhane, għal diversi raġunijiet.

(151) L-ewwel nett, Géométhane tinnota li ma hemm l-ebda finanzjament mir-riżorsi tal-Istat minħabba li l-ispiża tal-ħażna ma tistax tiġi kklassifikata bħala kontribuzzjoni obbligatorja: it-trasferiment tar-riżorsi jseħħ biss bejn operaturi privati (il-fornituri tal-gass naturali u l-operaturi tal-ħażna), il-kontroll mill-Istat fuq il-fondi huwa limitat, il-miżura inkwistjoni ma tnaqqasx il-baġit tal-Istat, u tipprevedi obbligu li tinżamm l-infrastruttura essenzjali tal-ħażna koperta mill-iskema mill-operaturi.

(152) Barra minn hekk, il-miżura inkwistjoni ma tistax titqies bħala vantaġġ selettiv mogħti lill-operaturi tal-ħażna attivi fit-territorju Franċiż meta mqabbla ma’ dawk li jinsabu barra mill-pajjiż, peress li dawn ma jinsabux f’sitwazzjoni legali u fattwali komparabbli ma’ dik tal-operaturi tal-ħażna stabbiliti fit-territorju Franċiż fid-dawl tal-għan imfittex mill-miżura inkwistjoni. Barra minn hekk, l-operaturi ta’ strumenti oħra ta’ flessibbiltà mhumiex f’sitwazzjoni legali u fattwali komparabbli.

(153) Fl-aħħar nett, Géométhane tispjega li l-miżura inkwistjoni ma għandhiex effett fuq il-kompetizzjoni u l-kummerċ bejn l-Istati Membri.

5.1.1.2. Il-kompatibbiltà tal-għajnuna

(154) Jekk il-miżura inkwistjoni kellha tiġi kklassifikata bħala għajnuna mill-Istat, din ikollha titqies kompatibbli mar-regolamentazzjoni dwar l-għajnuna mill-Istat, skont Géométhane. Effettivament, il-miżura inkwistjoni tikkontribwixxi biex jintlaħaq l-għan ta’ interess komuni tas-sigurtà tal-enerġija. Barra minn hekk, din hija meħtieġa u xierqa biex jintlaħaq dan l-għan, fid-dawl tal-analiżi ta’ miżuri alternattivi.

(155) L-introduzzjoni tal-miżura inkwistjoni għandha effett ta’ inċentiv peress li, fin-nuqqas ta’ tali miżura, il-proporzjonijiet żgħar ta’ sottoskrizzjoni għall-kapaċità ta’ ħażna u t-tnaqqis fl-introjtu mill-kampanji ta’ sottoskrizzjoni b’riżultat ta’ tnaqqis fil-firxa kienu jwasslu lill-operaturi tal-ħażna biex jissospendu, jew saħansitra jagħlqu b’mod definittiv, infrastrutturi essenzjali biex tiġi żgurata s-sigurtà tal-forniment tal-gass naturali fi Franza.

(156) Il-kalkolu tad-dħul awtorizzat ibbażat fuq il-metodu ta’ valutazzjoni tal-BAR ibbażat fuq il-kostijiet ekonomiċi kurrenti huwa ġġustifikat u proporzjonat, minħabba li: — il-BAR kien suġġett għal valutazzjoni ekonomika indipendenti matul l-implimentazzjoni tal-mekkaniżmu regolatorju permezz ta’ awditu estern imwettaq mid-ditta ta’ konsulenza […]; — il-BAR inizjali propost mill-operaturi ma ġiex ikkunsidrat mis-CRE; — il-metodoloġija tal-kostijiet ekonomiċi kurrenti hija bbażata fuq il-valur kontabilistiku gross tal-assi għall-valutazzjoni tal-BAR; — il-metodoloġija tippermetti li jiġu riflessi l-ispejjeż tas-sostituzzjoni tal-assi netti mid-deprezzament; — il-metodoloġija tiġi applikata għat-tariffi tal-infrastrutturi kollha rregolati fi Franza; — il-metodoloġija tiġi applikata minn kważi r-regolaturi Ewropej kollha.

(157) Alternattivament, valutazzjoni tal-BAR fuq il-bażi tal-valur tas-suq irrappreżentat mill-firxiet ma tkunx rilevanti peress li ma tkoprix l-ispejjeż tal-operaturi, li jmur kontra l-prinċipju tal-kopertura tal-ispejjeż tad-Direttiva 2009/73/KE. Għalhekk, it-teħid inkunsiderazzjoni tal-valur tas-suq jipperikola l-mekkaniżmu regolatorju mfassal biex jiżgura li l-infrastrutturi tal-ħażna essenzjali għall-funzjonament tajjeb tas-sistema ta’ trażmissjoni jinżammu operattivi. Barra minn hekk, hemm riskju ta’ rimunerazzjoni żejda fil-każ ta’ żieda fil-firxa. Il-valur tal-BAR miksub mis-CRE huwa konsistenti mal-valur tas-suq tal-infrastrutturi għal żmien twil u medju.

(158) Ma kienx ikun rilevanti li jiġi vvalutat jekk id-dħul iġġenerat qabel id-dħul fis-seħħ tal-mekkaniżmu regolatorju kienx ippermetta li jiġu koperti l-ispejjeż tal-investiment inizjali tagħhom peress li l-inklużjoni ta’ dak id-dħul f’dik il-valutazzjoni tmur kontra l-prattiki tar-regolaturi Ewropej, li kienu kumplessi u mhux affidabbli.

(159) Fl-aħħar nett, għandhom jittieħdu miżuri biex jillimitaw il-prospetti ta’ profitt tal-operaturi (jiġifieri l-kost medju ponderat tal-kapital, il-limitazzjoni effiċjenti tal-ispejjeż tal-operaturi tal-infrastrutturi tal-ħażna u regolamentazzjoni tal-inċentivi).

(160) Alternattivament, Géométhane tinnota wkoll li l-valur tal-BAR użat mis-CRE jikkorrispondi għall-valur ta’ tranżazzjoni reċenti. Fl-2016, 98 % tal-ishma ta’ Géosud, li hija stess għandha 50 % tal-ishma ta’ Géométhane, ġew ittrasferiti minn Total, Ineos u Géostock lill-kumpanija CNP Assurances għal ammont ta’ […]. Għalhekk huwa possibbli li jiġi kkalkulat il-valur totali ta’ Géométhane stmat mill-akkwirent fil-mument ta’ dak it-trasferiment, jiġifieri […] (54) (flimkien ma’ […] flus kontanti disponibbli, jiġifieri total ta’ madwar […]). Skont Géométhane, dan il-valur tas-suq huwa konsistenti […] mal-valur tal-BAR meqjus mis-CRE fl-2018, ta’ EUR 188,9 miljun, miżjud bl-assi fissi taħt kostruzzjoni […].

(161) Il-miżura inkwistjoni tipprevjeni l-effetti negattivi fuq il-kompetizzjoni u l-kummerċ bejn l-Istati Membri. Effettivament: — ma hemm l-ebda distorsjoni tal-kompetizzjoni bejn il-fornituri tal-gass naturali Franċiżi u l-fornituri tal-gass naturali barranin. Il-metodu ta’ rkantar tas-servizzi ta’ ħażna jiżgura trattament ugwali għall-fornituri tal-gass naturali Franċiżi u barranin. Barra minn hekk, il-metodu ta’ finanzjament tal-kumpens għall-ħażna previst mill-mekkaniżmu regolatorju jiżgura trattament ugwali bejn il-fornituri barranin u l-fornituri Franċiżi. Il-fornituri barranin ma jibbenefikawx minn prezzijiet aktar baxxi meta mqabbla mal-fornituri Franċiżi; — barra minn hekk, ma hemm l-ebda distorsjoni tal-kompetizzjoni meta mqabbla mal-operaturi tal-ħażna fil-pajjiżi ġirien. Mid-dħul fis-seħħ tal-mekkaniżmu regolatorju, ir-rati tat-tagħbija qed jiżdiedu fl-Unjoni kollha u qed jilħqu livelli partikolarment għoljin; — barra minn hekk, ma hemm l-ebda distorsjoni tal-kompetizzjoni bejn l-operaturi tal-ħażna u t-terminali tal-metan jew l-interkonnetturi minħabba nuqqas ta’ sostitwibbiltà tat-terminali tal-metan u tal-interkonnetturi. Fil-prattika deċiżjonali tal-Kummissjoni dwar il-konċentrazzjonijiet, is-suq għall-ħażna tal-gass naturali ġie ddefinit bħala suq separat. Pjuttost, hemm kwistjoni ta’ komplementarjetà bejn il-ħażna tal-gass naturali, it-terminali tal-metan u l-interkonnetturi.

5.1.2. Storengy

(162) Storengy tenfasizza l-effetti pożittivi tal-introduzzjoni tal-miżura fir-rigward tal-għan tas-sigurtà tal-enerġija. B’appoġġ għall-argumenti tagħha, Storengy ppreżentant rapport dettaljat lill-Kummissjoni (55).

5.1.2.1. L-eżistenza tal-għajnuna

(163) Il-miżura inkwistjoni ma tikkostitwixxix għajnuna mill-Istat, skont Storengy, għal diversi raġunijiet.

(164) L-ewwel nett, Storengy tinnota n-nuqqas ta’ finanzjament mir-riżorsi tal-Istat minħabba li l-ispiża tal-ħażna ma tistax tiġi kklassifikata bħala kontribuzzjoni obbligatorja, li t-trasferiment tar-riżorsi jseħħ biss bejn operaturi privati (il-fornituri tal-gass naturali u l-operaturi tal-ħażna), li l-kontroll mill-Istat fuq il-fondi huwa limitat, il-miżura inkwistjoni ma tnaqqasx il-baġit tal-Istat, u li din tal-aħħar tipprevedi obbligu li tinżamm l-infrastruttura essenzjali tal-ħażna koperta mill-iskema mill-operaturi.

(165) Barra minn hekk, il-miżura inkwistjoni ma tistax titqies bħala vantaġġ selettiv mogħti lill-operaturi tal-ħażna attivi fit-territorju Franċiż meta mqabbla ma’ dawk li jinsabu barra mill-pajjiż, peress li dawn ma jinsabux f’sitwazzjoni legali u fattwali komparabbli ma’ dik tal-operaturi tal-ħażna stabbiliti fit-territorju Franċiż fid-dawl tal-għan imfittex mill-miżura. Barra minn hekk, l-operaturi ta’ strumenti oħra ta’ flessibbiltà mhumiex f’sitwazzjoni legali u fattwali komparabbli.

(166) Fl-aħħar nett, Storengy tispjega li l-miżura inkwistjoni ma għandhiex effett fuq il-kompetizzjoni u l-kummerċ bejn l-Istati Membri.

5.1.2.2. Il-kompatibbiltà tal-għajnuna

(167) Jekk il-miżura inkwistjoni kellha tiġi kklassifikata bħala għajnuna mill-Istat, din ikollha titqies kompatibbli mar-regolamentazzjoni dwar l-għajnuna mill-Istat, skont Storengy. Effettivament, il-miżura tikkontribwixxi biex jintlaħaq l-għan ta’ interess komuni tas-sigurtà tal-enerġija. Barra minn hekk, il-miżura inkwistjoni hija meħtieġa u xierqa biex jintlaħaq dan l-għan, fid-dawl tal-analiżi ta’ miżuri alternattivi.

(168) L-introduzzjoni tal-miżura inkwistjoni għandha effett ta’ inċentiv peress li, fin-nuqqas tagħha, il-proporzjonijiet żgħar ta’ sottoskrizzjoni għall-kapaċità ta’ ħażna u t-tnaqqis fl-introjtu mill-kampanji ta’ sottoskrizzjoni b’riżultat ta’ tnaqqis fil-firxa kienu jwasslu lill-operaturi tal-ħażna biex jissospendu, jew saħansitra jagħlqu b’mod definittiv, infrastrutturi essenzjali biex tiġi żgurata s-sigurtà tal-forniment tal-gass naturali fi Franza.

(169) Il-kalkolu tad-dħul awtorizzat ibbażat fuq il-metodu ta’ valutazzjoni tal-bażi tal-assi regolati bbażat fuq il-kostijiet ekonomiċi kurrenti huwa ġġustifikat u proporzjonat, minħabba li: — il-BAR kien suġġett għal valutazzjoni ekonomika indipendenti matul l-implimentazzjoni tal-mekkaniżmu regolatorju permezz ta’ awditu estern imwettaq mid-ditta ta’ konsulenza […]; — il-BAR inizjali propost mill-operaturi ma ġiex ikkunsidrat mis-CRE; — il-metodoloġija tal-kostijiet ekonomiċi kurrenti hija bbażata fuq il-valur kontabilistiku gross tal-assi għall-valutazzjoni tal-BAR; — il-metodoloġija tippermetti li jiġu riflessi l-ispejjeż tas-sostituzzjoni tal-assi netti mid-deprezzament; — il-metodoloġija tiġi applikata għat-tariffi tal-infrastrutturi kollha rregolati fi Franza; — il-metodoloġija tiġi applikata minn kważi r-regolaturi Ewropej kollha.

(170) Alternattivament, valutazzjoni tal-BAR fuq il-bażi tal-valur tas-suq irrappreżentat mill-firxiet ma tkunx rilevanti peress li ma tkoprix l-ispejjeż tal-operaturi, li jmur kontra l-prinċipju tal-kopertura tal-ispejjeż tad-Direttiva 2009/73/KE. Għalhekk, it-teħid inkunsiderazzjoni tal-valur tas-suq jipperikola l-mekkaniżmu regolatorju mfassal biex jiżgura li l-infrastrutturi tal-ħażna essenzjali għall-funzjonament tajjeb tas-sistema ta’ trażmissjoni jinżammu operattivi. Barra minn hekk, hemm riskju ta’ rimunerazzjoni żejda fil-każ ta’ żieda fil-firxa. Il-valur tal-BAR miksub mis-CRE huwa konsistenti mal-valur tas-suq tal-infrastrutturi għal żmien twil u medju.

(171) Ma kienx ikun rilevanti li jiġi vvalutat jekk id-dħul iġġenerat qabel id-dħul fis-seħħ tal-mekkaniżmu regolatorju kienx ippermetta li jiġu koperti l-ispejjeż tal-investiment inizjali tagħhom, peress li l-inklużjoni ta’ dak id-dħul f’dik il-valutazzjoni tmur kontra l-prattiki tar-regolaturi Ewropej, li kienu kumplessi u mhux affidabbli.

(172) Fl-aħħar nett, għandhom jittieħdu miżuri biex jillimitaw il-prospetti ta’ profitt tal-operaturi (jiġifieri, il-kost medju ponderat tal-kapital, il-limitazzjoni effiċjenti tal-ispejjeż tal-operaturi tal-infrastrutturi tal-ħażna u regolamentazzjoni tal-inċentivi).

(173) Il-miżura inkwistjoni tipprevjeni l-effetti negattivi fuq il-kompetizzjoni u l-kummerċ bejn l-Istati Membri. Effettivament: — ma hemm l-ebda distorsjoni tal-kompetizzjoni bejn il-fornituri tal-gass naturali Franċiżi u l-fornituri tal-gass naturali barranin. Il-metodu ta’ rkantar tas-servizzi ta’ ħażna jiżgura trattament ugwali għall-fornituri tal-gass naturali Franċiżi u barranin. Barra minn hekk, il-metodu ta’ finanzjament tal-kumpens għall-ħażna previst mill-mekkaniżmu regolatorju jiżgura trattament ugwali bejn il-fornituri barranin u l-fornituri Franċiżi. Il-fornituri barranin ma jibbenefikawx minn prezzijiet aktar baxxi meta mqabbla mal-fornituri Franċiżi; — barra minn hekk, ma hemm l-ebda distorsjoni tal-kompetizzjoni fir-rigward tal-operaturi tal-ħażna fil-pajjiżi ġirien. Mid-dħul fis-seħħ tal-mekkaniżmu regolatorju, ir-rati tat-tagħbija qed jiżdiedu fl-Unjoni kollha u qed jilħqu livelli partikolarment għoljin; — barra minn hekk, ma hemm l-ebda distorsjoni tal-kompetizzjoni bejn l-operaturi tal-ħażna u t-terminali tal-metan jew l-interkonnetturi, minħabba nuqqas ta’ sostitwibbiltà tat-terminali tal-metan u tal-interkonnetturi. Fil-prattika deċiżjonali tal-Kummissjoni dwar il-konċentrazzjonijiet, is-suq għall-ħażna tal-gass naturali ġie ddefinit bħala suq separat. Pjuttost, hemm kwistjoni ta’ komplementarjetà bejn il-ħażna tal-gass naturali, it-terminali tal-metan u l-interkonnetturi.

5.1.3. Teréga

(174) Teréga tenfasizza li l-għan ewlieni tar-riforma tal-ħażna huwa s-sigurtà tal-forniment tal-gass naturali lil Franza, li kienet mhedda qabel ma daħal fis-seħħ il-mekkaniżmu regolatorju.

5.1.3.1. L-eżistenza tal-għajnuna

(175) Teréga tqis li l-miżura ma tikkwalifikax bħala għajnuna mill-Istat. Teréga tosserva li sistemi regolatorji bbażati fuq il-prinċipju ta’ kopertura tal-ispejjeż ta’ operatur effiċjenti u ta’ dħul normali fuq il-kapital investit huma komuni fl-Unjoni, iżda mhumiex meqjusa bħala għajnuna mill-Istat.

(176) L-ewwel nett, Teréga tqis li l-miżura inkwistjoni hija sempliċiment strument ta’ regolamentazzjoni tariffarja li ma huwiex iffinanzjat permezz ta’ riżorsi tal-Istat. Effettivament, din ma għandha l-ebda impatt fuq il-baġit tal-Istat u ma tagħti lok għal ebda spiża żejda li trid tiġi ttrasferita lill-klijenti finali. Barra minn hekk, l-Istat Franċiż ma jeżerċita kontroll pubbliku la fuq il-fondi miġbura mit-TSOs u lanqas fuq it-TSOs infushom, li huma intrapriżi rregolati mid-dritt privat ikkontrollati minn azzjonisti prinċipalment privati.

(177) Sussegwentement, Teréga tqis li l-miżura inkwistjoni ma tagħti ebda vantaġġ selettiv lill-operaturi kkonċernati. Il-mekkaniżmu regolatorju huwa bbażat fuq irkantijiet, li jinkludi wkoll inċentivi ta’ effiċjenza u għodda ta’ regolarizzazzjoni ex post għall-ispejjeż u l-introjtu kollu. Barra minn hekk, in-natura simetrika tal-mekkaniżmu regolatorju tfisser li l-operaturi tal-ħażna mhux neċessarjament jirċievu kumpens iżda jistgħu, għall-kuntrarju, jiġu mġiegħla jħallsu lura l-ħlas żejjed.

(178) Barra minn hekk, fir-rigward tal-kriterju ta’ selettività, Teréga tqis li s-sitwazzjoni tal-operaturi barranin ma tikkostitwixxix element ta’ evalwazzjoni rilevanti fid-dawl ta’ dan il-kriterju. L-operaturi tal-ħażna jinsabu f’sitwazzjoni fattwali u legali differenti f’ħafna aspetti minn dik tal-operaturi tat-terminali tal-metan u tal-operaturi tal-interkonnetturi, b’mod partikolari fir-rigward tal-għan tas-sigurtà tal-forniment tal-gass naturali fi Franza.

(179) Fl-aħħar nett, Teréga tispjega li l-miżura inkwistjoni ma għandhiex effett fuq il-kompetizzjoni u l-kummerċ bejn l-Istati Membri. Il-kapaċitajiet ta’ ħażna għandhom jiġu rkantati skont mekkaniżmu tas-suq li ma jiddiskriminax kontra l-operaturi li jinsabu fi Stati Membri oħra. Barra minn hekk, il-prattika deċiżjonali tal-Kummissjoni fil-qasam tal-kontroll tal-konċentrazzjonijiet u tal-prattiki antikompetittivi dejjem iddefinixxiet suq rilevanti għall-ħażna tal-gass naturali ta’ livell li ma jmurx lil hinn minn dak nazzjonali, mingħajr qatt ma kkonkludiet li jeżisti suq iktar wiesa’, kemm mill-perspettiva tas-servizzi inkwistjoni kif ukoll mill-perspettiva ġeografika. Fi kwalunkwe każ, il-fatt li l-infrastrutturi tal-gass huma rregolati ħafna huwa inkompatibbli mal-identifikazzjoni ta’ distorsjoni tal-kompetizzjoni fis-swieq tal-gass naturali.

5.1.3.2. Il-kompatibbiltà tal-għajnuna mas-suq intern:

(180) Jekk wieħed jassumi li l-mekkaniżmu regolatorju jikkostitwixxi għajnuna mill-Istat, li mhuwiex il-każ, Teréga ssostni li l-mekkaniżmu regolatorju jissodisfa l-kundizzjonijiet kollha għall-kompatibbiltà mas-suq intern skont it-tifsira tal-Artikolu 107(3)(c) tat-TFUE.

(181) Teréga tqis li l-miżura inkwistjoni ssegwi l-għan ta’ interess komuni għas-sigurtà tal-forniment tal-gass naturali lil Franza. Billi jżid il-volumi ta’ gass naturali disponibbli fis-siti tal-ħażna, il-mekkaniżmu regolatorju jfittex li jikseb livell preċiż u kwantifikabbli ta’ sigurtà tal-forniment. Barra minn hekk, il-miżura inkwistjoni tikkorrispondi għal intervent neċessarju mill-Istat, ibbażat fuq analiżi raġonevoli, li twieġeb għal nuqqasijiet tas-suq identifikati sew, bħan-nuqqas ta’ kapaċità tal-klijenti finali li jindikaw il-valur li jassenjaw lis-sigurtà tal-forniment (bħall-valur tal-assigurazzjoni jew il-valur tas-sistema). Barra minn hekk, Teréga tenfasizza li l-miżura inkwistjoni hija strument xieraq għat-tisħiħ tas-sigurtà tal-forniment fit-territorju Franċiż, mhux biss fir-rigward tal-miżuri l-oħra ta’ flessibbiltà disponibbli, iżda wkoll fir-rigward ta’ tipi oħra ta’ regolamentazzjoni tal-ħażna.

(182) Teréga tikkontesta r-raġunament tal-Kummissjoni fid-deċiżjoni ta’ ftuħ dwar il-proporzjonalità tal-miżura inkwistjoni. Il-mekkaniżmu regolatorju jillimita l-ammont ta’ għajnuna allegata għall-minimu meħtieġ. Il-mekkaniżmu regolatorju huwa effettivament ibbażat fuq il-prinċipju ta’ kopertura tal-ispejjeż ta’ “operatur effiċjenti”, fuq il-limitu massimu tad-dħul tal-operaturi tal-ħażna u fuq inċentivi integrati għall-operaturi biex jiżguraw l-effiċjenza fin-nefqa operattiva tagħhom. Barra minn hekk, is-CRE wettqet valutazzjoni indipendenti tal-ispejjeż. Meta għamlet dan, is-CRE żgurat li kienu koperti biss l-ispejjeż aċċettabbli. Is-CRE straħet ukoll fuq serje ta’ studji ekonomiċi oġġettivi, kontemporanji u kredibbli mwettqa minn esperti indipendenti sabiex jivvalutaw l-assi regolati. Il-metodu tal-evalwazzjoni tal-assi użat mis-CRE huwa konsistenti f’dan ir-rigward u huwa konformi mal-prattika ta’ regolaturi Ewropej oħra. Għall-kuntrarju ta’ dak li tissuġġerixxi l-Kummissjoni, Teréga tqis li l-inklużjoni tad-dħul li sar qabel id-dħul fis-seħħ tar-regolamentazzjoni fil-valur tal-bażi tal-assi regolati ma tkunx neċessarjament kompluta fin-nuqqas ta’ data disponibbli u, fi kwalunkwe każ, tista’ tmur kontra l-prinċipji ġenerali tal-liġi. Barra minn hekk, ix-xogħol tas-CRE jikkonċerna kemm l-ispejjeż operattivi kif ukoll il-valutazzjoni tal-assi tal-operaturi tal-ħażna li saru pubbliċi b’mod sistematiku fid-deliberazzjonijiet tagħha dwar it-tariffi, biex b’hekk jiġi żgurat li l-miżura tkun trasparenti.

(183) Fl-aħħar nett, Teréga tqis li l-miżura inkwistjoni ma tikkawżax distorsjoni tal-kompetizzjoni bejn il-fornituri tal-gass naturali li jinsabu fi Franza u dawk barra mill-pajjiż. Il-miżura inkwistjoni mhijiex diskriminatorja. Il-fornituri kollha tal-bejgħ bl-imnut jistgħu jixtru l-kapaċitajiet fis-siti tal-ħażna Franċiżi permezz ta’ rkantijiet. Barra minn hekk, il-fornituri kollha tal-bejgħ bl-imnut li jfornu lill-klijenti Franċiżi jħallsu tariffi ATRT, u b’hekk jappoġġaw il-mekkaniżmu ta’ kumpens. Il-miżura għandha wkoll effetti pożittivi fuq is-swieq bl-imnut tal-gass naturali billi tillimita l-perjodi ta’ stress u r-riskji ta’ konġestjoni tan-netwerk. It-tieni nett, il-miżura lanqas ma tikkawża distorsjoni tal-kompetizzjoni fir-rigward tal-operaturi tal-LNG u l-operaturi tal-interkonnetturi. Dawn l-atturi, li huma wkoll fil-biċċa l-kbira suġġetti għal mekkaniżmi regolatorji fuq id-dħul tagħhom, ma jitqiegħdux f’relazzjoni kompetittiva mal-operaturi tal-ħażna, iżda pjuttost f’waħda komplementarja mal-għan tas-sigurtà tal-forniment. Il-miżura inkwistjoni ma tiffavorixxix sors wieħed ta’ forniment ta’ gass naturali minflok ieħor u ma tipprojbixxix jew tiskoraġġixxi l-użu ta’ dawn l-istrumenti komplementari bħall-interkonnetturi u t-terminali tal-metan. Pereżempju, ir-rati ta’ sottoskrizzjoni tal-kapaċità fit-terminali tal-metan Ewropej f’dawn l-aħħar snin juru din ix-xejra. Fl-aħħar nett, il-miżura inkwistjoni ma tikkawżax distorsjoni tal-kompetizzjoni fir-rigward tal-operaturi tal-ħażna barranin. Dawn tal-aħħar ma jistgħux jiġu ppenalizzati bl-irkantijiet, li jiddependu fuq mekkaniżmu bbażat fuq is-suq, u, fil-prattika, l-introduzzjoni tal-miżura inkwistjoni ma xekklitx iż-żieda ġenerali fir-rati ta’ sottoskrizzjoni fl-istokk fl-Ewropa.

5.2. Kummenti minn partijiet ikkonċernati oħrajn

5.2.1. Association française indépendante de l’électricité et du gaz (“AFIEG”) (56)

(184) L-AFIEG ikkummentat dwar il-metodu ta’ valutazzjoni tal-assi ta’ ħażna u l-kamp ta’ applikazzjoni tal-assi ta’ ħażna meħtieġa f’termini ta’ volum u fluss biex tiġi żgurata s-sigurtà tal-forniment.

(185) L-AFIEG tindika li d-distorsjonijiet tal-kompetizzjoni li pprevalew qabel ir-riforma minħabba n-nuqqas ta’ trasparenza tas-sistema preċedenti ġew eliminati.

(186) Fir-rigward tal-metodu ta’ valutazzjoni tal-bażi tal-assi regolati, l-AFIEG ma għandhiex ċifri preċiżi biex tivvalida l-valutazzjoni użata mis-CRE, iżda tqis li l-valur ekonomiku tas-suq għandu jkun preferut fuq il-valur kontabilistiku tas-suq. Din l-għażla tippermetti li tiġi rrappreżentata l-ħażna f’mument speċifiku aktar milli perspettiva aktar storika. Barra minn hekk, l-AFIEG tqis li l-valutazzjoni tal-cushion gas jidher li huwa komponent fundamentali tal-valutazzjoni tal-assi tal-ħażna u titlob, konsegwentement, it-teħid inkunsiderazzjoni tal-impatt finanzjarju tal-għażla tar-regoli ta’ deprezzament tal-cushion gas fuq il-valur globali tal-BAR. Fl-aħħar nett, l-AFEIG tenfasizza li l-attività tal-operaturi tal-ħażna ma tesponihomx għal riskji iktar sinifikanti minn dawk tal-operaturi tan-netwerks ta’ trażmissjoni. Għalhekk, ir-rata ta’ rimunerazzjoni tal-BAR meqjusa għall-operaturi tal-ħażna ma għandhiex tkun ogħla minn dik tat-TSOs.

(187) L-AFIEG tqis li l-kamp ta’ applikazzjoni tal-assi tal-ħażna meħtieġa f’termini ta’ volum u fluss, sabiex tiġi żgurata s-sigurtà tal-forniment, għandu jitnaqqas mill-awtoritajiet Franċiżi sabiex jiġi massimizzat il-proporzjon kostijiet-benefiċċji tal-ħażna għall-konsumaturi. Effettivament, l-amministrazzjoni Franċiża stabbiliet l-istokkijiet minimi ta’ gass naturali meħtieġa biex tiġi żgurata s-sigurtà tal-forniment għal 1 990 GWh/d bir-rata ta’ estrazzjoni u 64 TWh fil-volum (57) filwaqt li l-lista stabbilita mid-Digriet dwar il-PPE matul il-perjodu 2023-2028 tqis 2 376 GWh/d f’rata ta’ estrazzjoni u 138,5 TWh f’volum. L-AFIEG tqis li l-kamp ta’ applikazzjoni tad-Digriet dwar il-PPE huwa kbir iżżejjed fir-rigward tar-rekwiżiti tal-ħażna sabiex tiġi ggarantita s-sigurtà tal-forniment fi Franza. Il-perimetru għandu għalhekk jiġi vvalutat mill-ġdid ’l isfel sabiex ma jinħolqux spejjeż addizzjonali għall-konsumaturi finali u żvantaġġ għall-kapaċitajiet l-oħra ta’ flessibbiltà tal-gass naturali. Barra minn hekk, l-AFIEG jinnota li l-livell tal-kopertura tar-riskju ta’ inadempjenza magħżul mill-awtoritajiet pubbliċi Franċiżi huwa eċċessiv, stabbilit għal 2 %, meta mqabbel mal-livell ta’ 5 % stabbilit fil-pajjiżi ġirien.

5.2.2. Association française du gaz (“AFG”) (58)

(188) L-AFG tqis li l-qafas regolatorju għall-ħażna tal-gass naturali introdott mill-awtoritajiet Franċiżi b’effett mill-1 ta’ Jannar 2018 huwa virtuż.

(189) L-AFG tqis ukoll li l-miżura inkwistjoni hija bbażata fuq il-prinċipju ta’ regolazzjoni skont l-ispejjeż u wasslet għal valutazzjoni effiċjenti u proporzjonata tal-assi. L-AFG issostni li dan il-prinċipju ta’ regolazzjoni tal-ispejjeż huwa applikat mill-parti l-kbira tal-awtoritajiet regolatorji u japplika għall-attivitajiet ta’ trażmissjoni, distribuzzjoni ta’ gass naturali u terminali tal-metan fi Franza.

(190) Skont l-AFG, metodu li juża l-prezzijiet tas-suq aktar milli l-ispejjeż ta’ “operaturi effiċjenti” seta’ wassal għal qafas regolatorju li jvarja u potenzjalment imbiegħed mill-aħjar kundizzjonijiet ekonomiċi: effettivament, fil-każ ta’ firxiet mhux favorevoli, il-metodu ma jiżgurax li l-ispejjeż tal-operaturi li potenzjalment iqegħduhom f’sitwazzjoni kritika jkunu koperti. Min-naħa l-oħra, kieku l-firxiet tas-suq kienu jkunu favorevoli ħafna, id-dħul tal-operaturi kien ikun għoli wisq u mbiegħed mill-aħjar valur għall-klijenti tal-ħażna.

(191) Skont l-AFG, ir-regolamentazzjoni tal-ħażniet Franċiżi ma kinitx toħloq distorsjoni tal-kompetizzjoni fir-rigward tal-infrastrutturi l-oħra tal-gass naturali fi Franza, it-terminali tal-metan fi Franza u fl-Unjoni Ewropea jew l-operaturi tal-ħażna fl-Unjoni Ewropea. Fir-rigward tat-terminali tal-metan, l-AFG tinnota li l-volumi ta’ LNG importati fi Franza rduppjaw fi żmien sentejn minn 9,6 Gm3 fl-2017 għal 21,5 Gm3 fl-2019. L-AFG issemmi wkoll li proġetti għall-iżvilupp ta’ terminali tal-metan bħalissa qed jiġu studjati fil-Ġermanja. Fir-rigward tal-operaturi tal-ħażna fl-Ewropa, l-AFG tenfasizza li r-rati tat-tagħbija fil-ħażna fil-Ġermanja, fin-Netherlands u fil-Belġju żdiedu bejn l-2018 u l-2019 u laħqu livell ta’ mill-inqas 95 % fl-Ewropa tal-Punent sal-1 ta’ Novembru 2019.

5.2.3. Association nationale des opérateurs détaillants en énergie (“ANODE”) (59)

(192) Skont l-ANODE, ir-regolamentazzjoni tal-ħażna Franċiża tippermetti li tiġi rrikonċi